Wanita terima ijazah semasa koma
Oleh KOSMO!

4 September 2022, 1:00 pm
CANBERRA – Seorang wanita yang bergelut dengan kanser otak menerima sijil ijazah sarjana ketika berada dalam keadaan koma di sebuah hospital di Australia, lapor akhbar New York Post kelmarin.
Anna Yu, 28, menerima ijazah sarjana perakaunan dari Universiti Charles Darwin (CDU) kelmarin selepas menghabiskan tempoh belajar selama dua tahun.
Yu menghabiskan masa enam bulan lalu untuk melawan sejenis kanser otak yang jarang berlaku selepas dia melahirkan anak pertamanya pada Februari lalu.
Pada Jun lalu, Yu didiagnosis dengan glioblastoma multiforme (GBM) iaitu sejenis tumor yang agresif dan berkembang pesat dalam batang otaknya (stem brain). Doktor menemui tumor bersaiz 10 sentimeter (sm) di tulang belakangnya.
Suami Yu, Will Hou berkata, isterinya kemudian koma akibat diserang sawan selepas mengalami demam panas.
CDU memaklumkan Hou bahawa ijazah isterinya akan diserahkan kepadanya di hospital dalam apa yang disifatkan sebagai ‘peristiwa penting’.

Semasa Yu berbaring di katil hospital dengan memakai jubah graduasi, ibu bapa dan bayi perempuannya menangis. Dia tidak dapat bergerak sendiri, membuka mata atau memenelan tetapi masih mendengar.
Kakitangan hospital di CDU menangis ketika dan meraikan pencapaian luar biasa Yu.
Dengan menjalani rawatan penting, Yu diberitahu dia hanya mempunyai baki tiga hingga enam bulan untuk hidup.
“Apabila saya berkongsi berita gembira ini (mengenai ijazah) dengan jururawat dan doktor, mereka semua menangis dan mereka sangat teruja,” katanya.
GBM biasanya muncul pada orang yang berumur dalam lingkungan  60-an dengan kebarangkalian tiga dalam 100,000 orang. Malangnya, kadar kelangsungan hidup bagi pesakit menurun daripada 40 peratus pada tahun pertama selepas diagnosis kepada hanya 17 peratus pada tahun kedua. – Agensi


Dua beradik maut terbakar, tiada elemen negatif – Ketua Polis Johor
Oleh KHAIRUL MOHD. ALI

4 September 2022, 1:50 pm
JOHOR BAHRU – Polis Johor yakin insiden kebakaran yang meragut nyawa dua beradik di Kampung Dato’ Sulaiman Menteri, di sini semalam tidak mempunyai unsur-unsur permusuhan atau elemen negatif.
Ketua Polis Johor, Datuk Kamarul Zaman Mamat sebaliknya meminta masyarakat khususnya kepada golongan ibu bapa yang mempunyai anak kecil untuk menitik beratkan aspek keselamatan di kediaman masing-masing.
Menurut beliau, pihaknya juga akan turut membantu keluarga mangsa untuk mempercepatkan siasatan berhubung kejadian berkenaan.
“Berita ini memang menyedihkan, apa yang boleh kita buat adalah beri nasihat kepada keluarga yang mempunyai anak-anak kecil di rumah dimana ibu bapa mungkin perlu keluar bekerja.
“Pastikan daripada segi keselamatan barang-barang elektrik atau apa-apa perkara yang boleh menyebabkan kebakaran sama ada memasang ubat nyamuk atau perkara-perkara lain, kerana macam-macam boleh berlaku.
“Jadi marilah kita ambil pengajaran daripada apa yang berlaku semalam. Polis buat siasatan juga takut ada elemen permusuhan yg boleh disiasat, tetapi kami percaya elemen itu tiada,” katanya.

Beliau berkata demikian kepada pemberita selepas melawat keluarga mangsa di Kampung Dato’ Sulaiman Menteri, di sini, hari ini. Turut hadir, Timbalan Ketua Polis Johor, Datuk Khaw Kok Chin.
Tambah Kamarul Zaman, pihaknya juga memberitahu sekiranya sebarang bencana berlaku siasatan turut dibuat bagi melihat sama ada wujud elemen kecuaian.
“Jadi ibu bapa, tolong ambil langkah keselamatan yang sewajarnya, kita tidak mahu kejadian seperti ini berulang. Kerana mungkin ada elemen kecuaian, jika ada kecuaian boleh menyebabkan tindakan diambil,” ujarnya yang memberi peringatan tersebut kepada golongan ibu bapa secara umum.
Kosmo! semalam melaporkan, dua beradik. Muhammad Zafran Muhammad Fikri, 3, dan adik perempuannya, Nurul Hawa Zafira, 2, ditemui rentung dalam satu kebakaran di kediaman sewa keluarga berkenaan pukul 1.41 petang. – KOSMO! ONLINE


Dua lelaki dalang edar dadah diberkas
Oleh SITI NUR MAS ERAH AMRAN

5 September 2022, 11:31 pm
SEBERANG PERAI – Polis menumpaskan kegiatan pengedaran dadah didalangi dua lelaki tempatan sekali gus merampas 6.3 kilogram dadah bernilai RM86,390 di Seberang Perai Utara (SPU), di sini Jumaat lalu.
Ketua Polis Daerah Seberang Perai Utara (SPU), Asisten Komisioner Mohd. Radzi Ahmad berkata, pasukan Jabatan Siasatan Jenayah Narkotik (JSJN) Pulau Pinang menahan kedua-dua suspek yang masing-masing berusia 26 dan 25 tahun dalam dua serbuan di Sungai Dua dan Butterworth.
“Polis menemui 14 bungkusan dadah jenis heroin seberat 6.3 kilogram bernilai RM84,000 dan dua bungkusan ganja seberat 47.8 gram dengan anggaran nilai RM2,390.
“Kita turut merampas sebuah kereta dan sebuah motosikal, sebentuk cincin bersama seutas rantai dengan jumlah keseluruhan rampasan dadah dan sitaan RM136,140,” katanya kepada pemberita di sini lewat malam ini.
Mengulas lanjut, beliau berkata, hasil siasatan mendapati sindiket terbabit mulai aktif sejak Jun lalu untuk pasaran tempatan dan jumlah dadah yang dirampas boleh menampung keperluan kira-kira 31,500 penagih.
“Saringan air kencing mendapati, kedua-duanya positif dadah jenis tetra hydrocannibol (THC) dan ketamin, selain mereka juga memiliki rekod lampau berkaitan jenayah serta dadah.

“Kedua-dua suspek direman selama enam hari bermula sehingga 8 September ini dan kes disiasat mengikut Seksyen 39B Akta Dadah Berbahaya 1952,” tambahnya. – KOSMO! ONLINE


Seorang maut, rakan parah terkena letupan bom ikan
Oleh ASLIZA MUSA

5 September 2022, 8:33 pm
LENGGONG – Seorang lelaki maut manakala rakannya parah selepas dipercayai terkena bom ikan di Hutan Lipur Lata Kekabu di sini petang tadi.
Kejadian sekitar pukul 3 petang itu berlaku ketika kedua-dua mangsa dipercayai sedang menangkap ikan di kawasan berkenaan.
Difahamkan, lelaki berusia 44 tahun maut di tempat kejadian manakala rakannya yang berusia 40 tahun parah dan dihantar ke Hospital Taiping untuk rawatan kecemasan.
Ketua Polis Perak, Datuk Mohd. Yusri Hassan Basri ketika dihubungi mengesahkan kejadian dan maklumat lanjut akan dimaklumkan kemudian.
Terdahulu, beberapa gambar kejadian tersebut tular di media sosial di mana memaparkan dua lelaki dalam keadaan berlumuran darah dipercayai terkena bom buatan sendiri. – KOSMO! ONLINE


Lima ahli Geng Jimmy ditahan
Oleh NORHAFIZAN ZULKIFLI

5 September 2022, 8:11 pm
KUANTAN – Polis berjaya menahan lima suspek termasuk seorang wanita sarat mengandung dipercayai ahli geng ‘Jimmy’ yang menjalankan aktiviti pinjaman wang tanpa lesen.
Ketua Polis Daerah Kuantan, Asisten Komisioner Wan Mohd. Zahari Wan Busu berkata, penahanan itu dibuat hasil laporan seorang individu berkaitan gangguan dan ugutan serta rumah yang dikunci dan disimbah cat merah.
“Kelima-lima suspek berusia antara 29 hingga 45 tahun itu ditahan pada 1 September lalu yang mana tangkapan pertama kira-kira pukul 4 petang merupakan sepasang kekasih yang ketika itu sedang melakukan kerja-kerja mengunci pagar dan menghantar notis di kawasan Permatang Badak di sini.
“Susulan penahanan pasangan terbabit membawa kepada penahanan tiga lagi lelaki di kawasan Perkampungan Sungai Isap yang sedang berlegar-legar mencari rumah peminjam bagi melakukan aktiviti mereka termasuk menyimbah cat merah,” katanya dalam sidang akhbar di Ibu Pejabat polis Daerah (IPD) Kuantan di sini hari ini.
Tambahnya, turut dirampas ketika tangkapan ialah dua tong cat merah, satu tong cat hitam, dua botol ‘thinner’, satu batang besi, kayu serta plastik untuk membancuh, lapan rantai besi, mangga, kertas tertera ugutan dan butiran peminjam.
Menurut Wan Mohd. Zahari, kes itu disiasat mengikut Seksyen 29AA dan Seksyen 29B Akta Pemberi Pinjam Wang 1951 serta di bawah Seksyen 427 Kanun Keseksaan.

Katanya, berdasarkan siasatan awal mendapati suspek terlibat secara langsung membantu pihak Ah Long melakukan perbuatan menyalahi undang-undang di beberapa buah rumah sekitar Kuantan berikutan kegagalan peminjam membuat bayaran hutang.
Katanya hasil siasatan lanjut mendapati kelima-lima suspek mengaku membaling cat merah dan mengunci pagar rumah peminjam melibatkan kira-kira 31 orang sejak 2021 hingga kini.
“Mereka mengaku dibayar berdasarkan perbuatan dilakukan iaitu kerja melempar cat dibayar sebanyak RM250, mengunci pagar menggunakan mangga dibayar sebanyak RM150 dan RM60 bagi kerja menghantar notis.
“Pihak polis masih berusaha untuk mengenal pasti dan mendapatkan maklumat terperinci berkaitan dengan subjek yang bernama ‘Jimmy’,” katanya.
Dalam pada itu, beliau berkata, pihak polis sedang giat mengesan mangsa-mangsa lain yang masih belum membuat laporan polis.
“Orang ramai yang menjadi mangsa diminta segera membuat laporan polis selain membantu menyalurkan maklumat berkaitan,” ujarnya. – KOSMO! ONLINE


Mayat pemancing hilang ditemui tersangkut pada pukat bot nelayan
Oleh MASTURAH SURADI

5 September 2022, 10:09 pm
KOTA TINGGI – Mayat pemancing yang hilang selepas terlibat kemalangan dua buah bot di Kampung Sungai Sembayong semalam berjaya ditemui tersangkut pada pukat bot nelayan petang tadi.
Mayat anggota tentera, Mohd. Fauzi Husin, 33, dijumpai pada pukul 3.20 petang kira-kira 300 meter dari lokasi terakhir mangsa tercampak.
Komander Operasi, Penguasa Bomba Al Hasra Mohamed berkata, operasi hari kedua itu melibatkan pencarian yang dibahagikan kepada dua pasukan dengan menggunakan dua unit bot aluminium.
Katanya, seramai 11 anggota dari BBP Kota Tinggi dan BBP Sebana Cove, 10 orang anggota Pasukan Penyelam Di Air dari BBP Skudai dan BBP Mersing turut dihantar ke tempat kejadian.
“Operasi pencarian dilakukan dalam radius 400 meter dari kawasan mangsa dipercayai jatuh dengan menggunakan teknik ‘surface searching’ dan selaman.
“Mangsa telah dijumpai tersangkut pada salah satu pukat bot nelayan tempatan kira-kira pada jarak 300 meter dari lokasi terakhir.

“Mangsa diserahkan kepada pihak polis untuk tindakan selanjutnya. Dalam kejadian itu seorang lagi mangsa cedera telah dihantar ke Klinik Kesihatan Tanjung Sedili menggunakan kenderaan awam,”katanya dalam kenyataan hari ini.
Katanya, operasi pencarian turut dibantu oleh orang kampung dan beberapa buah bot nelayan tempatan.
Terdahulu, akibat perlanggaran dua buah bot kuasa rendah berukuran 15 dan 30 kaki itu mengakibatkan mangsa yang sedang dalam perjalanan pulang dari memancing tercampak ke sungai.
Ekoran itu dua daripada pemancing berusia 38 dan 29 tahun berjaya di selamatkan oleh orang awam manakala mangsa telah hilang.- KOSMO! ONLINE


Pemandu langgar lari pegawai imigresen serah diri
Oleh OTHMAN YAHAYA

5 September 2022, 9:28 pm
SUNGAI PETANI – Pemandu kereta Proton Wira Aeroback yang disyaki merempuh motosikal ditunggangi pegawai imigresen sehingga maut dalam kejadian langgar lari di Kilometer 83.4 Lebuh Raya Utara-Selatan dekat Gurun pada pagi semalam ditahan polis pada petang tadi.
Ketua Polis Daerah Kuala Muda, Asisten Komisioner Zaidy Che Hassan berkata, lelaki warga Indonesia berusia 27 tahun itu ditahan pada pukul 6.30 petang selepas dia menyerah diri di Pejabat Bahagian Siasatan Penguatkuasaan Trafik Ibu Kuala Muda.
Katanya, pemandu yang menetap di Taman Sri Gading, Pokok Sena dekat Alor Setar itu mengaku terlibat dalam kejadian tersebut dan melarikan diri kerana takut dipukul.
“Suspek juga berkata dia turut melarikan diri kerana tidak mempunyai lesen memandu yang sah.
“Pemandu terbabit yang bekerja sebagai buruh memaklumkan dia memandu kereta milik abang iparnya semasa kejadian dan melarikan diri balik ke Pokok Sena sejurus kejadian,” katanya di sini hari ini.
Kata Zaidy, pihaknya kini sedang menyiapkan dokumen untuk memohon perintah tahanan reman di bawah Seksyen 117 Kanun Acara Jenayah di Mahkamah Majistret Sungai Petani esok bagi membantu siasatan di bawah Seksyen 41(1) Akta Pengangkutan Jalan 1987.

Dalam kejadian kira-kira pukul 9.30 pagi itu, mangsa, Muhammad Nizam Samsudin, 46, yang bertugas sebagai Timbalan Pengarah Imigresen di Depot Imigresen Sementara Sungai Bakap, Pulau Pinang meninggal dunia di tempat kejadian akibat kecederaan parah pada kepala.
Sementara rakannya, Zaili Nizam Muhammad, 43, dan bertugas sebagai Timbalan Pengarah Kanan Imigresen di depot imigresen sama patah kaki dan kini menerima rawatan Hospital Sultan Abdul Halim (HSAH) di sini.
Kejadian berlaku ketika kedua-dua mangsa menunggang motosikal berkuasa tinggi jenis Kawasaki KLE650 masing-masing.
Kemalangan dipercayai berlaku apabila sebuah kenderaan yang tidak diketahui melanggar bahagian belakang motosikal ditunggangi Muhammad Nizam di lorong kiri menyebabkannya hilang kawalan dan terbabas ke lorong kecemasan.
Pada masa sama, motosikal ditunggangi seorang lagi mangsa yang sedang bergerak di lorong kecemasan tidak sempat mengelak dan terlanggar motosikal ditunggangi rakannya yang terjatuh di lorong kecemasan. – KOSMO! ONLINE


Thailand cipta mesin bantu petani panjat, petik pokok kelapa
Oleh KOSMO!

5 September 2022, 9:00 pm
BANGKOK – Jabatan Pertanian Thailand mencipta sejenis mesin yang boleh membantu petani memanjat pokok kelapa tanpa mengerah monyet yang merupakan cara tradisional memetik buah kelapa, lapor laman berita Thaiger semalam.
Inovasi itu susulan laporan organisasi bukan berasaskan keuntungan, Layanan Etika Terhadap Haiwan (PETA) Thailand yang mendakwa petani mendera monyet menerusi perbuatan memanjat pokok.
Mereka menyeru agar amalan itu dihentikan bersama-sama dengan penggunaan monyet dalam apa-apa jenis industri pertanian di Thailand dan negara lain di seluruh dunia.
Menurut Ketua Pengarah Jabatan Pertanian, Dr. Suwit Chaikiattiyos, pandangan negatif sedemikian boleh menjejaskan industri eksport kelapa yang merupakan salah satu sumber ekonomi utama negara.
Disebabkan itu, jabatan tersebut menetapkan untuk mewujudkan penyelesaian bagi menggantikan monyet di ladang kelapa.
Alat yang dihasilkan kelihatan seperti pendakap kaki tetapi menggunakan tali pinggang untuk bukan sahaja membantu petani memanjat pokok, bahkan bagi melakukannya dengan selamat.

Menurut Suwit, tali alat itu diikat pada kaki seorang petani dan akan menambah 5 kilogram tambahan pada setiap kaki.
Ini akan membolehkan seorang petani memanjat pokok pada kadar kira-kira 0.14 meter (m) sesaat atau 8.4 m seminit.
Purata ketinggian pokok kelapa adalah antara 18 hingga 24 m, ini bermakna seorang petani boleh memanjat sebatang pokok dalam masa kira-kira dua hingga tiga minit.
Alat ciptaan Jabatan Pertanian itu kini dikilangkan oleh tiga kilang dan petani yang berminat untuk membeli sistem itu boleh menghubungi Institut Penyelidikan Kejuruteraan Pertanian bagi  memesannya. – Agensi


Tiada kemalangan jiwa runtuhan tanah lombong
Oleh ISKANDAR SHAH MOHAMED

5 September 2022, 10:04 pm
KUALA LANGAT – Kejadian tanah runtuh yang tular di kawasan lombong bijih besi di Labohan Dagang, Banting di sini, hari ini didapati tidak melibatkan sebarang kemalangan jiwa.
Ketua Polis Daerah Kuala Langat, Superintendan Ahmad Ridhwan Mohd. Nor @ Saleh berkata, pihaknya menjalankan pemeriksaan selepas menerima maklumat itu menerusi media sosial petang tadi.
Kata beliau, siasatan mendapati runtuhan tanah itu berlaku kira-kira pukul 1 petang.
“Berdasarkan keterangan seorang pekerja, sebuah jentera excavator telah tertimbus ketika kejadian itu.
“Namun, pemandunya sempat menyelamatkan diri dan tiada kemalangan jiwa atau kecederaan dilaporkan,” katanya dalam kenyataan malam tadi.
Jelas Ahmad Ridhwan, usaha mengeluarkan excavator itu sedang giat dijalankan.

Tambah beliau, pihaknya setakat ini belum menerima sebarang laporan polis berkaitan kejadian tersebut.
Terdahulu, tular dua video memaparkan runtuhan tanah melanda kawasan lombong itu yang hampir menengggelamkan sebuah lori dan jentera excavator itu.
Video itu dipercayai dirakam pekerja yang menjerit meminta supaya segera lari menyelamatkan diri bagi mengelak tertimbus runtuhan berkenaan. – KOSMO! ONLINE


Liz Truss diumum sebagai PM Britain baharu
Oleh KOSMO!

5 September 2022, 8:40 pm
LONDON – Liz Truss diumumkan sebagai Perdana Menteri Britain yang baharu hari ini, selepas memenangi undian kepimpinan dalaman bagi parti Konservatif.
Bekas Setiausaha Kementerian Luar itu mengalahkan pesaingnya yang merupakan mantan Menteri Kewangan, Rishi Sunak, dengan   81,326 undian berbanding 60,399, selepas persaingan sepanjang musim panas yang disebabkan oleh peletakan jawatan Boris Johnson Julai lalu.
Sejurus selepas diumumkan memenangi undian, Truss berikrar untuk menyampaikan ‘pelan berani’ bagi memotong cukai, mengembangkan ekonomi Britain dan menangani lonjakan kos tenaga.
“Saya akan melaksanakan pelan berani yang memotong cukai dan mengembangkan ekonomi negara.
“Saya juga akan menangani krisis tenaga serta menyelesaikan masalah kenaikan bil tenaga rakyat,” katanya.
Susulan kemenangan tersebut, Truss, 47, akan menjadi Perdana Menteri Britain ke-15 semasa pemerintahan Ratu Elizabeth II.

Beliau juga akan menjadi Perdana Menteri Britain wanita yang ketiga selepas Theresa May dan Margaret Thatcher.
Truss bakal membentuk kerajaan esok (Selasa), sejurus selepas Johnson mengemukakan peletakan jawatannya secara rasmi kepada Ratu Elizabeth. – AFP


Pekerja kontrak maut dihempap paip pemercik
Oleh SITI NUR MAS ERAH AMRAN

5 September 2022, 8:14 pm
SEBERANG PERAI – Seorang pekerja binaan warga Bangladesh maut dihempap paip pemercik (sprinkler) di tapak projek pembinaan di Taman Perindustrian Batu Kawan, di sini hari ini.
Dalam kejadian kira-kira pukul 12 tengah hari itu, mangsa disahkan meninggal dunia di tempat kejadian akibat kecederaan parah pada bahagian kepala.
Menurut kenyataan yang dikeluarkan Pejabat Pengarah Jabatan Keselamatan dan Kesihatan Pekerjaan (JKKP) Pulau Pinang, kejadian berlaku ketika mangsa sedang menjalankan kerja pemasangan sistem pencegahan kebakaran (fire fighting) pada bangunan yang masih dalam pembinaan.
“Mangsa dipercayai telah dihempap oleh paip pemercik (sprinkler) yang disandarkan pada ‘scissor lift’ yang tiba-tiba terjatuh dan mengenai kepala mangsa.
“Susulan kejadian itu, satu notis larangan telah dikeluarkan dan lokasi kejadian telah disita serta-merta sehingga siasatan selesai dijalankan,” katanya.
Menurut kenyataan itu lagi, tindakan perundangan akan diambil terhadap pihak berkenaan sekiranya terdapat pelanggaran peraturan di bawah Akta Keselamatan dan Kesihatan Pekerjaan 1994. – KOSMO! ONLINE


[KEMASKINI] Polis sahkan lelaki maut terkena letupan bom ikan
Oleh ASLIZA MUSA

5 September 2022, 10:23 pm
IPOH – Polis mengesahkan kejadian yang mengorbankan seorang lelaki di Pusat Rekreasi Lata Kekabu dekat Lenggong hari ini akibat terkena bahan letupan ketika menghasilkan bom ikan.
Dalam kejadian sekitar pukul 3 petang itu, mangsa, Amirudin Khairudin, 44, maut di tempat kejadian manakala rakannya berusia 40 tahun cedera parah.
Ketua Polis Perak, Datuk Mohd. Yusri Hasan Basri berkata, mangsa dipercayai menghasilkan sendiri bom tersebut berikutan penemuan peralatan dan mercun bola.
Katanya, kesemua bahan kes yang dirampas itu akan dihantar ke bahagian forensik untuk tindakan lanjut.
“Mangsa yang terkorban dalam kejadian itu mengalami kecederaan parah di leher dan mayatnya dihantar ke Hospital Gerik untuk bedah siasat.
“Seorang lagi lelaki cedera parah pada tangan dirujuk ke Hospital Taiping untuk rawatan kecemasan,” katanya di sini hari ini.

Menurut beliau, siasatan lanjut kes tersebut dijalankan di bawah Seksyen 8 Akta Bahan Letupan 1957.
Katanya, orang ramai dinasihatkan agar tidak menjalankan sebarang aktiviti menyalahi undang-undang termasuk menggunakan bahan letupan bagi tujuan menangkap ikan. – KOSMO! ONLINE


Video atlet berjalan dalam air secara terbalik raih 54 juta tontonan
Oleh KOSMO!

5 September 2022, 7:00 pm
MIAMI, FLORIDA – Seorang atlet renang berirama dari Amerika Syarikat (AS), Kristina Makushenko menjadi sensati internet disebabkan aksinya berjalan dalam air secara terbalik, lapor laman berita India Today semalam.
Makushenko yang juga juara dunia empat kali dalam acara renang berirama memuat naik video tersebut di laman Instagram.
“Boleh pusingkan telefon jika pergerakan ini memeningkan kepala anda,” tulis Makushenko.
Video tersebut menjadi tular sehingga meraih lebih 54 juta tontonan dengan pengguna media sosial menyatakan kekaguman terhadap skil wanita itu.
“Ini adalah aksi luar biasa, anda ialah seorang adiwira,” tulis seorang pengguna media sosial.
“Bagaimana anda berjalan dalam keadaan terbalik, di dalam air tetapi kelihatan seperti sedang berjalan di darat seperti orang normal?” komen seorang lagi. – Agensi


3 Orang Asli sakit ke hospital naik helikopter
Oleh AIMUNI TUAN LAH

5 September 2022, 6:50 pm
GUA MUSANG – Seorang wanita ingin bersalin bersama dua kanak-kanak Orang Asli yang mengalami demam selesema dan batuk dari Pos Gob di sini dibawa ke Hospital Gua Musang menggunakan perkhidmatan helikopter dari Unit Udara Jabatan Bomba dan Penyelamat Malaysia (JBPM) hari ini.
Long Johari, 31, Nicholas Saidi, 3, dan Marzuki Saidi, 6, bersama ibu mereka dibawa menaiki helikopter jenis Agusta Westland 189 ke hospital pagi tadi.
Pegawai Perhubungan Awam JBPM, Pangkalan Wilayah Tengah Subang, Selangor, Timbalan Penguasa Bomba II, Mohd. Hasrizal Kamaruzzaman berkata, pihaknya berlepas dari pangkalan udara kira-kira pukul 11.30 pagi.
Katanya, penerbangan diketuai, Penguasa Kanan Bomba II, Wahyudi Mohd. Sayuhti, dibantu Penolong Kanan Penguasa Bomba Azlan Che Mohammad bersama tiga anggota.
“Anggota selamat mendarat di Pos Gob kira-kira satu jam 15 minit kemudian sebelum mengambil tiga pesakit berkenaan.
“Kita terus bergerak untuk mendarat di Balai Bomba dan Penyelamat Gua Musang sebelum mereka dibawa menaiki kenderaan ke Hospital Gua Musang,” katanya dalam satu kenyataan hari ini.

Tambahnya, operasi pemindahan perubatan itu tamat pada pukul 1.15 petang dan anggota berlepas pulang ke Pangkalan Udara Wilayah Tengah. – KOSMO! ONLINE


Noh Salleh masih belum bersedia bertemu media
Oleh NUR EMIRA SAIZALI

5 September 2022, 6:56 pm
SHAH ALAM – Selepas dihimpit pelbagai kontroversi, penyanyi yang juga vokalis kumpulan Hujan, Noh Salleh masih belum bersedia menerima sebarang temu ramah dengan pihak media.
Perkara tersebut dimaklumkan oleh pengurusan pemilik nama penuh Mohammad Noh Salleh, 37, itu kepada pihak penganjur selepas persembahannya di Konsert Midnight Havoc di Dataran Karnival, Stadium Shah Alam, di sini semalam.
Selepas mengakhiri persembahannya, Noh terus menaiki kereta di bahagian belakang pentas sambil diiringi beberapa pengawal peribadi.
Menerusi persembahannya, Noh muncul secara solo tanpa kehadiran ahli kumpulan Hujan lain.
Meskipun begitu, anak kelahiran Kuching, Sarawak itu tetapi menghiburkan penonton dengan lagu-lagu popular Hujan seperti Dugaannya, Kotak Hati dan Aku Skandal sebelum mengakhiri persembahan dengan Angin Kencang.
“Tidak sangka sokongan anda terhadap penyanyi tanah air begitu hebat.

“Terima kasih kerana membuat saya sebagai Noh Salleh atau Noh Hujan rasa berpijak di bumi yang rata sama ada berani atau tidak membuat persembahan seorang diri tanpa Hujan.
“Sokongan anda buat saya rasa lebih bersemangat. Saya pulang dengan memori yang hebat, terima kasih banyak-banyak,” katanya kepada penonton.
Selain Noh, konsert yang dihadiri lebih 5,000 penonton tersebut turut membariskan lima lagi penyanyi dan kumpulan terkenal iaitu Kugiran Masdo, K-Clique, Floor 88, Yonnyboii dan Zynakal.
Kesemua mereka berjaya mencetuskan suasana gamat dan menambah kemeriahan festival tersebut.
Untuk rekod, sejak mengumumkan berita perceraiannya dengan penyanyi Mizz Nina, Noh sehingga hari ini masih belum bersedia dan menolak ditemu ramah pihak media termasuk di beberapa konsert disertainya sebelum ini.
Sebagai info, Noh mendirikan rumah tangga dengan Nina pada 2 Julai 2011 dan mengumumkan perceraian mereka pada 4 Ogos lalu.
Sekitar April lalu, pasangan berkenaan memperkenalkan Musa sebagai anak angkat, penyeri rumah tangga mereka. – KOSMO! ONLINE


Pengarah bank lempar wang pada tetamu dalam majlis kesyukuran
Oleh KOSMO!

5 September 2022, 8:00 pm
JAKARTA – Satu majlis ‘kesyukuran’ di Sulawesi Tenggara menjadi tular apabila penganjurnya melakukan aksi lempar wang kepada pengunjung yang hadir, lapor laman berita Suara semalam.
Menerusi video berdurasi 78 saat itu, individu yang disahkan sebagai Pengarah Bank Sulawesi Tenggara, Abdul Latif dilihat menari di atas pentas sambil memegang helaian wang kertas bernilai 50 ribu rupiah (RM15).
Turut berjoget di bawah pentas adalah sekumpulan wanita yang berebut ‘menangkap’ wang yang dilemparkan Abdul Latif.
“Pertama kali saya melihat gadis cantik seperti kamu,” kedengaran Abdul Latif menyanyi di atas pentas.
Menurut Abdul Latif, aktiviti itu sebagai bentuk kesyukuran atas kejayaan pelaksanaan beberapa aktiviti oleh bank berkenaan termasuk menjadi tuan rumah Tabungan Simpanan Pembangunan Daerah (Simpeda) Kebangsaan. – Agensi


Terhutang budi, Zynakal halalkan wang dikebas
Oleh HANISAH SELAMAT

5 September 2022, 7:45 pm
KUALA LUMPUR – Penyanyi dan komposer, Zynakal mengakui sudah menghalalkan wang berjumlah RM120,000 yang sebelum ini didakwa disonglap individu terdekat kerana mengenangkan jasa pihak tersebut.
Pemilik nama sebenar Muhammad Raziq Rosli, 23, itu berkata, dia mahu mengelakkan diri menjadi bahan ungkitan.
Malah dia berharap keikhlasannya mampu melimpahkan pahala berganda buat ibunya, Allahyarham Zuraidah Ibrahim.
“Sebenarnya jika ikutkan keseluruhan kerugian hampir mencecah RM200,000. Memang pada awalnya saya nak tuntut semula wang itu tetapi saya halalkan saja selepas membuat pertimbangan.
“Biarpun jumlahnya besar, namun saya juga pernah terhutang budi dengannya selain nak mengelakkan diri menjadi bahan ungkitan.
“Bagi saya, kalau RM120,000 ditukar menjadi 120,000 orang di depan mata, saya cuma minta mereka sedekahkan bacaan surah al-Fatihah untuk arwah ibu.

“Itu saja. Jadi antara sebab saya halalkan adalah faktor ini,” katanya ketika ditemui selepas majlis pengumuman finalis bagi Anugerah Industri Muzik (AIM) ke-23, minggu lalu.
Secara tidak langsung, insiden yang berlaku sekitar enam bulan lalu membuatkan penyanyi merangkap komposer muda itu lebih berhati-hati memilih kawan.
Begitupun, Zynakal yang mengakui masih dihimpit fobia enggan menuding jari, sebaliknya pengalaman berkenaan diambil sebagai pengajaran berharga.
“Semua ini menjadi pengajaran tetapi saya tak mahu salahkan sesiapa. Mungkin peringatan atas kesalahan sendiri pada masa lalu.
“Cuma saya akui masih fobia dan agak trauma untuk berkawan mahupun mempercayai individu di sekeliling. Kadangkala saya tertanya-tanya betulkah ini kawan saya,” katanya.
Pada Mac lalu, penyanyi lagu Sakit itu membuat pendedahan dalam media sosial mengenai kehilangan wang simpanan melebihi RM120,000 hasil pendapatan sebagai anak seni yang didakwa perbuatan individu terdekat.
Anak saudara kepada penyanyi Zamani itu turut berkongsi foto tangkap layar aplikasi perbankan yang menunjukkan baki akaunnya yang berbaki RM19.15.
Menerusi satu lagi perkongsian, dia mendedahkan wang royalti miliknya berjumlah RM12,516.55 yang diterima daripada Badan Perlindungan Hak Cipta Muzik Berhad (MACP) bagi tahun 2020 turut didakwa dikebas individu sama.
Luahan kekecewaan Zynakal meraih perhatian ramai termasuk rakan artis yang mencadangkan dia melaporkan isu tersebut kepada pihak berkuasa.
Sementara itu, menerusi AIM23 yang akan berlangsung di Auditorium Majlis Bandaraya Shah Alam (MBSA) pada 11 September ini, Zynakal berjaya bolos sebagai Top 5 untuk dua pencalonan.
Tak Sangka dan Orang Lain yang dihasilkan bersama beberapa rakan seperjuangan bersaing dalam kategori Lagu R&B/Hip Hop Terbaik. – KOSMO! ONLINE


Tambah baik skim perjawatan PKD
Oleh MOHD. RAFIE AZIMI

5 September 2022, 7:20 pm
ALOR SETAR – Kementerian Pembangunan Luar Bandar (KPLB) mahu mengadakan perbincangan bersama Jabatan Perkhidmatan Awam (JPA) bagi menambah baik skim perjawatan Pengurus Pusat Komuniti Desa (PKD) di seluruh negara.
Menterinya, Datuk Seri Mahdzir Khalid berkata, ketika ini kalangan individu yang memegang jawatan tersebut hanya berada pada gred N19.
Katanya, pihaknya percaya kesemua mereka wajar mendapat kenaikan gred berbanding sekarang.
“Seperkara lagi, pihak kami turut mahu mengadakan kajian bersama JPA untuk memanjangkan kontrak perkhidmatan mereka. Ketika ini kontrak ditawarkan cuma untuk tempoh setahun.
“Tempoh itu menyebabkan mereka perlu memperbaharuinya setiap tahun. Jadi apa salahnya jika tempoh kontrak itu dipanjangkan mungkin untuk tempoh tiga tahun,” katanya.
Beliau berkata demikian pada sidang akhbar selepas mengadakan pertemuan bersama Pengurus PKD dari seluruh negara di sebuah hotel di sinihari ini.

Ketika ini terdapat 180 pengurus PKD di seluruh negara dengan 11 tempat lagi masih belum diisi.
Mengulas lanjut katanya, langkah tersebut diyakini mampu meningkatkan semangat kalangan pengurus PKD yang sentiasa memainkan peranan penting dalam menjadi jambatan bagi menyalurkan masalah dihadapi rakyat kepada kerajaan.
“Mereka ini berpengalaman menganjurkan program bersama rakyat dan memiliki kemahiran berkomunikasi yang baik. KPLB amat berpuas hati dengan peranan dimainkan mereka setakat ini dengan mereka sudah pun menganjurkan 4,402 bersama rakyat, sepanjang tahun ini
Sementara itu katanya, ketika ini kebanyakan PKD di seluruh negara memiliki kelajuan internet memuaskan melebihi 100 sesaat (Mbps).
“Empat PKD memiliki capaian kelajuan 800Mbps manakal 142 lagi mempunyai kelajuan internet 100Mbps.
“Setakat ini cuma 35 PKD saja lagi yang capain internetnya di bawah 100 Mbps dan kita kini berada di peringkat perbincangan bersama Kementerian Komunikasi dan Multimedia untuk memastikan capain internet di luar bandar termasuk PKDterlibat berada di tahap lebih baik,” katanya. – KOSMO! ONLINE


Mahkamah: Pendakwaan terhadap Abdul Azeez tidak berniat jahat, penganiayaan politik
Oleh NUZULSHAM SHAMSUDDIN

5 September 2022, 7:34 pm
PUTRAJAYA – Mahkamah Rayuan di sini berpendirian bahawa pendakwaan terhadap bekas Pengerusi Tabung Haji Datuk Seri Abdul Azeez Abdul Rahim bukan dilakukan atas niat jahat, salah guna kuasa atau satu penganiayaan politik.
Panel tiga hakim diketuai oleh Datuk Seri Kamaludin Md. Said berpendapat, tidak berlaku salah laksana keadilan terhadap Ahli Parlimen Baling itu kerana pertuduhan yang dikemukakan berasas dan tidak cacat.
Beliau yang bersidang bersama Datuk Abu Bakar Jais dan Datuk Che Mohd. Ruzima Ghazali menyatakan, pendakwa raya mempunyai kuasa di bawah peruntukan undang-undang untuk melakukan pendakwaan.
“Ramai yang tidak menghargai kuasa yang diberikan kepada pendakwa raya dan dalam rayuan ini, tidak ditunjukkan pendakwa telah menyalahguna kuasa ketika mendakwa Abdul Azeez,” ujar Hakim Abu Bakar ketika menyampaikan keputusan rayuan itu.
Bagaimanapun dalam prosiding hari ini, Mahkamah Rayuan membebaskan beliau daripada empat pertuduhan pengubahan wang haram dan mengekalkan enam yang lain serta tiga pertuduhan rasuah.
Panel itu berpendapat, Abdul Azeez perlu menghadapi baki sembilan pertuduhan dan hakim bicara akan menentukan sama ada pendakwaan berjaya membuktikan kes atau sebaliknya.

Sementara itu, Mahkamah Rayuan turut diberitahu, Jabatan Peguam Negara (AGC) tidak menjawab empat representasi yang dikemukakan oleh Abdul Azeez untuk membatalkan pertuduhan rasuah dan pengubahan wang haram yang dihadapinya.
Timbalan Pendakwa Raya Aslinda Ahad selaku responden memaklumkan, pihak pendakwaan tidak menerima sebarang arahan untuk memberi maklum balas terhadap representasi berkenaan walaupun kertas siasatan dan minit telah ditaklimatkan kepada Peguam Negara.
Ujar Aslinda, kertas siasatan dan minit berkenaan diterima daripada pengarah kanan siasatan Suruhanjaya Pencegahan Rasuah Malaysia (SPRM) pada Jumaat lalu.
Menurut beliau, pihaknya hanya menerima arahan agar hadir ke mahkamah untuk mendengar keputusan yang telah dijadualkan untuk diumumkan hari ini.
“Kami hanya terima daripada SPRM pada 2 September lalu dan perkara ini telah diangkat kepada Peguam Negara, tiada sebarang arahan untuk menjawab representasi,” ujarnya.
Aslinda memaklumkan demikian ketika ditanya perkembangan representasi yang dikemukakan oleh Ahli Parlimen Baling itu dalam prosiding rayuan bagi membatalkan 13 pertuduhan yang dihadapinya.
Terdahulu Hakim Kamaludin mempersoalkan mengapa pihak pendakwaan mengambil masa yang terlalu lama untuk memberi maklum balas terhadap representasi.
Panel itu kemudian menyampaikan keputusan selepas merekodkan bahawa `status quo’ representasi kekal tidak dijawab.- KOSMO! ONLINE


MyQRAsset selaras pengurusan aset dan inventori UPSI
Oleh AZMI NORDIN

5 September 2022, 7:30 pm
PETALING JAYA – Universiti Pendidikan Sultan Idris (UPSI) melancarkan aplikasi MyQRAsset, sebuah teknologi pintar pengurusan aset yang melibatkan proses verifikasi aset dan inventori pusat pengajian tersebut.
Menurut Naib Canselor UPSI, Prof Datuk Dr. Md. Amin Md Taff, aplikasi yang dibangunkan sendiri Pusat Teknologi Maklumat dan Komunikasi (PICT) dan Jabatan Bendahari UPSI menggunakan pangkalan data sumber terbuka postgreSQL.
“UPSI amat berbangga dengan kepakaran warga kerjanya membangunkan aplikasi yang membantu proses pelaksanaan verifikasi aset dan inventori dengan lebih pantas dan lancar.
“Ia memberikan perkhidmatan kewangan dan perakaunan terunggul dalam merealisasikan visi dan misi Universiti,” katanya ketika sesi santun Jawatankuasa Pengurusan Universiti (JKPU) bersama Jabatan Bendahari di Dewan Konvensyen, Bangunan E-Learning UPSI.
Beliau menambah, data yang diperoleh dalam aplikasi ini seragam dan tepat berhubung dengan data yang terdapat di pangkalan sistem MyFIS Neo.
“Ia sebuah sistem maklumat kewangan bersepadu UPSI yang berintegrasi dan menyeluruh bermula daripada proses pengurusan bajet sehingga ke laporan kewangan.

“Aplikasi ini sangat fleksibel dan mudah digunakan menerusi peranti telefon pintar dan tablet, mampu berfungsi secara dalam talian mahupun secara luar talian serta dilengkapi dengan ciri-ciri keselamatan tinggi.
“Inovasi pintar ini memberi penjimatan lebih RM50,000 kepada pengurusan jika tidak dibangunkan oleh pihak vendor luar,” ujarnya.
Sehubungan itu, Md. Amin menyatakan aplikasi ini telah diuji dan diterima pakai penggunaannya seramai 238 pegawai verifikasi bersedia untuk diluaskan lagi fungsi kepada aspek penggunaan aset yang lain.- KOSMO! ONLINE


Demonstrasi bantah kenaikan harga bahan api berlangsung di Indonesia
Oleh KOSMO!

5 September 2022, 7:48 pm
JAKARTA – Beberapa siri demonstrasi bagi membantah kenaikan harga bahan api berlangsung di beberapa daerah di Indonesia dengan protes turut diluahkan di media-media sosial, lapor laman berita Detik.
Antara lokasi berlangsungnya protes termasuk di Jakarta, Makassar, Tasikmalaya, Bondowoso, Kendari, Banten, Palembang, Banda Aceh dan Mataram.
Para peserta tunjuk perasaan melibatkan pelbagai lapisan masyarakat seperti pelajar universiti, pekerja termasuk pemandu teksi motosikal.
Di media sosial, tanda pagar #DukungSeptemberBergerak menjadi topik ‘trending’ sejak petang tadi dengan lebih ramai rakyat Indonesia membantah kenaikan harga minyak petrol.
Dalam pada itu, menurut stesen penyiaran CNBC Indonesia, acara tunjuk perasaan pelajar universiti yang pada awalnya berlangsung dengan aman di Jalan Merdeka Barat, Jakarta, bertukar kecoh selepas para peserta merempuh kawat berduri dan membakar tayar.
Siri demonstrasi itu dilaksanakan sebagai membantah keputusan pemerintah yang menaikkan harga bahan api bersubsidi seperti yang diumumkan Presiden Joko Widodo (Jokowi) kelmarin.

Menurut Jokowi, keputusan tersebut (menaikkan harga bahan bakar) terpaksa dilakukan bagi mengelakkan belanjawan negara daripada terus meningkat disebabkan ketidaktentuan harga minyak mentah global. – Agensi


Pesara polis pandu Toyota Alphard maut kemalangan
Oleh ROHANA MOHD. NAWI

5 September 2022, 6:46 pm
MACHANG – Seorang pesara polis maut selepas kenderaan pelbagai guna (MPV) yang dipandunya hilang kawalan sebelum bertembung dengan sebuah kereta lain di Jalan Labok – Banggol Judah dekat Kampung Gendang Lima di sini semalam.
Dalam kejadian kira-kira pukul 4.10 petang itu, mangsa, Mohd. Rujudi Awang, 55, meninggal dunia di lokasi kejadian selepas salur darah jantungnya tersumbat.
Pemangku Ketua Polis Daerah Machang, Deputi Superintendan Mohd. Zahir Abdullah berkata, siasatan awal mendapati, mangsa memandu MPV jenis Toyota Alphard dari arah dari arah Kota Bharu ke Banggol Judah dipercayai hilang kawalan sebelum memasuki laluan bertentangan.
Menurutnya, insiden itu menyebabkan MPV dipandu Mohd. Rujudi bertembung dengan sebuah kereta jenis Honda Civic dipandu seorang lelaki berusia 30 tahun.
“Nahas tersebut mengakibatkan mangsa meninggal dunia di lokasi kejadian. Mayat mangsa dihantar ke Hospital Machang untuk proses bedah siasat.
“Hasil bedah siasat mendapati, mangsa tidak mengalami sebarang kecederaan akibat kemalangan itu. Kematiannya berpunca daripada salur darah jantung tersumbat menyebabkan sel jantungnya mati,” katanya dalam satu kenyataan hari ini.

Menurut Mohd. Zahir, pemandu kereta jenis Honda Civic itu bagaimanapun tidak mengalami sebarang kecederaan.
Tambahnya, kes disiasat mengikut Seksyen 41(1) Akta Pengangkutan Jalan 1987. – KOSMO! ONLINE


Bekas suami isteri didakwa, bergaduh siram baja tahi ayam
Oleh DIYANATUL ATIQAH ZAKARYA

5 September 2022, 5:22 pm
MELAKA – Sepasang bekas suami isteri didakwa di Mahkamah Majistret di sini, hari ini atas pertuduhan bergaduh sehingga membaling plastik berisi cecair busuk dan menyiram baja tahi ayam di hadapan rumah mereka, pada Mac lalu.
Tertuduh, Leow Hok Kee, 75, mengaku bersalah sejurus pertuduhan dibacakan oleh jurubahasa mahkamah di hadapan Majistret Mohamad Izwan Mohamed Noh. Bekas isterinya, Soon Siew Eng, 69, bagaimanapun mengaku tidak bersalah dan meminta untuk dibicarakan.
Mengikut pertuduhan, mereka didakwa melakukan gaduh gempar dengan menjerit dan bertengkar, bergelut bersama-sama memegang besi serta membaling plastik berisi cecair busuk dan menyiram baja tahi ayam ke badan kira-kira pukul 5.50 petang di pekarangan rumah di Semabok, di sini pada 6 Mac lalu.
Bagi perbuatan itu, tertuduh didakwa mengikut Seksyen 160 Kanun Keseksaan yang memperuntukan hukuman penjara sehingga enam bulan atau didenda sehingga RM1,000 atau kedua-duanya, jika sabit kesalahan.
Dalam prosiding sama, Hok Kee turut didakwa dengan satu lagi pertuduhan atas kesalahan mengaibkan kehormatan dengan menunjukkan punggung kepada anak perempuannya berusia 44 tahun kira-kira pukul 7.40 pagi di rumah sama pada 8 Januari 2018.
Bagi kesalahan itu dia dituduh mengikut Seksyen 509 Kanun Keseksaan yang membawa hukuman penjara sehingga lima tahun atau denda atau kedua-duanya sekali.

Dia bagaimanapun mengaku tidak bersalah bagi pertuduhan kedua itu dan meminta untuk dibicarakan.
Pendakwaan dijalankan Timbalan Pendakwa Raya Fikri Hakim Zamri mencadangkan jaminan sebanyak RM5,000 terhadap Hok Kee dan RM2,000 kepada bekas isterinya.
Tertuduh masing-masing diwakili peguam Vinson Tay dan Goh Chin Han merayu jumlah jaminan dikurangkan dengan alasan anak guam mereka tidak mempunyai pendapatan, selain Hok Kee mengalami masalah pendengaran dan diisytiharkan bankrap.
Mahkamah kemudian membenarkan Hok Kee dan Siew Eng masing-masing diikat jamin sebanyak RM2,000 dan RM500. Beliau turut menetapkan tarikh 26 Oktober depan untuk serahan dokumen dan keputusan hukuman terhadap Hok Kee yang mengaku salah bagi pertuduhan pertama. – KOSMO! ONLINE


Pakistan bakal lepaskan air Tasik Manchar, elak banjir lebih buruk
Oleh KOSMO!

5 September 2022, 6:00 pm
ISLAMABAD – Pihak berkuasa Pakistan akan melepaskan air dari Tasik Manchar yang terletak di barat Sungai Indus selepas ia meningkat ke tahap amaran, lapor laman berita Wion News.
Pelepasan strategik itu terpaksa dilakukan bagi mengelakkan ia membanjiri seluruh wilayah Sindh di selatan negara itu.
Menteri Pengairan Sindh, Jam Khan Shoro berkata, pelepasan air tasik menerusi pemecahan tebing secara terancang akan menyebabkan 100,000 penduduk dipindahkan dari kawasan sekitar.
“Ini adalah langkah strategik bagi keselamatan kawasan yang lebih besar. Paras air banjir di bandar Johi dan Mehar di daerah Dadu akan dikurangkan dengan pelepasan air di tasik ini,” kata Jam Khan.
Bagaimanapun, pihak berkuasa tidak menyatakan bagaimana dan bila 100,000 penduduk di lima daerah sekitar dipindahkan ketika proses pelepasan air dibuat.
Tasik Manchar merupakan tasik air tawar semula jadi terbesar di Pakistan dan salah satu tasik terbesar di Asia.

“Selepas benteng pecah, air akan memasuki Sungai Indus dengan melalui kampung Kiranpur dan Indus Link,” demikian menurut Jabatan Pengairan Sindh. – Agensi


KLIA bakal dilengkapi Aerotrain baharu 2025
Oleh AMREE AHMAD

5 September 2022, 5:36 pm
SEPANG – Setelah hampir 25 tahun beroperasi, Lapangan Terbang Antarabangsa Kuala Lumpur (KLIA) di sini dijangka beralih kepada sistem Aerotrain paling baharu menjelang 2025 bagi menggantikan perkhidmatan sedia ada.
Pengarah Urusan Malaysia Airports Holdings Berhad (MAHB), Datuk Iskandar Mizal Mahmood berkata, fasa pertama peralihan sistem pengangkutan itu telah bermula 14 Mac lalu dengan melibatkan proses reka bentuk tren.
“Kita bukan sekadar ganti gerabak lama yang digunakan sejak 1998, malah seluruh sistem perkhidmatan itu dengan pemasangan fasa kedua dijangka bermula pada 14 Mac 2023,” katanya pada sidang akhbar di sini tadi.
Terdahulu, beliau membentangkan perkembangan terkini Program Penggantian Aerotrain KLIA yang turut dihadiri Pengerusi MAHB, Datuk Seri Diraja Dr. Zambry Abd. Kadir.
Mengulas lanjut, Iskandar Mizal berkata, kelewatan tren baharu berkenaan bukan disengajakan pihaknya tetapi telah mengambil kira pelbagai aspek termasuk perlu memenuhi spesifikasi pelbagai agensi.
“Kita tidak mahu ganti tren yang kemudian asyik rosak seperti sekarang hingga terpaksa beroperasi dengan jadual terhad selama 17 jam setiap hari disebabkan faktor usia sudah tua.

“MAHB juga terpaksa memaksimumkan perkhidmatan bas ulang alik yang berfungsi 24 jam setiap hari melibatkan sembilan buah sebagai mod pengangkutan alternatif,” jelasnya.
Bagaimanapun ujarnya, MAHB berbangga kerana tren sekarang berjaya mengangkut lebih 300 juta penumpang selepas 24 tahun beroperasi dan turut terkenal sebagai imej unik KLIA.
“Jadi, kami optimis penggantian Penggerak Penumpang Automatik (APM) atau Aerotrain baharu akan melonjakkan keupayaan pergerakan penumpang antarabangsa di KLIA sejajar tarafnya sebagai hab udara utama negara,” katanya.
MAHB menerusi pengumuman sebelum ini mengesahkan bahawa Pestech International Berhad meraih tender APM baharu daripada model Innovia 300 dengan muatan penuh 270 penumpang.
Projek bernilai lebih RM700 juta dengan rekaan mesra pengguna akan beroperasi 24 jam setiap hari selain dilengkapi pakej penyelenggaraan operasi selama 10 tahun sehingga 2034. -KOSMO! ONLINE


Malaysia juara dunia dodgeball
Oleh MUHAMMAD ZUHAILY BADLISHAH

5 September 2022, 5:20 pm
PETALING JAYA – Skuad dodgeball lelaki negara kembali mencipta sejarah apabila muncul juara dunia selepas menjuarai Kejohanan Dodgeball Dunia 2022 di Edmonton, Kanada.
Skuad negara mengesahkan gelaran itu selepas menewaskan Australia 10-5 dalam perlawanan akhir yang berlangsung di Pusat Sukan Komuniti Saville semalam.
Presiden Persatuan Dodgeball Malaysia (MAD), Datuk V. Radhakrishnan berkata, kejayaan itu merupakan hadiah bermakna buat Malaysia selepas menyambut Hari Kebangsaan ke-65 pada 31 Ogos lalu.
“Sebagai Presiden MAD, saya amat berbangga dengan pencapaian skuad negara kerana kita bertemu dengan pasukan-pasukan handalan dunia.
“Terima kasih kepada barisan kejurulatihan dan pemain kerana memastikan status juara dunia menjadi milik Malaysia. Pasukan ini akan diberikan ganjaran yang setimpal,” katanya dalam satu kenyataan.
Ia adalah gelaran juara dunia ketiga buat skuad sejak mula memenanginya sewaktu edisi 2017.

Sementara itu, pasukan dodgeball campuran negara turut cemerlang apabila meraih pingat perak selepas tewas kepada Kanada dengan keputusan 3-5.
“Walaupun MAD menyasarkan dua pingat emas tetapi kami tetap bersyukur dan berbangga kerana tetap berjaya membawa pulang satu emas dan satu perak di sini,” jelas Radhakrishnan. – KOSMO! ONLINE


Enam lelaki dicekup tular gaduh di taman perumahan
Oleh ISKANDAR SHAH MOHAMED

5 September 2022, 5:05 pm
KUALA SELANGOR – Tindakan enam lelaki yang tular bergaduh di Taman Melor, Bestari Jaya di sini, semalam mengundang padah apabila dicekup polis bagi membantu siasatan.
Ketua Polis Daerah Kuala Selangor, Superintendan Ramli Kasa berkata, penahanan kesemua suspek berusia 22 hingga 35 tahun itu dilakukan pihaknya selepas menerima maklumat kejadian pukul 6.15 petang.
“Siasatan awal mendapati pergaduhan itu melibatkan sekumpulan lelaki dipercayai akibat perselisihan faham.
“Permohonan reman sudah dibuat di Majistret Kuala Selangor dan enam suspek direman selama empat hari sehingga Khamis ini dan kes disiasat mengikut Seksyen 326 dan 148 Kanun Keseksaan.,” katanya ketika dihubungi hari ini.
Tambah Ramli, orang ramai yang menyaksikan kejadian itu diminta menghubungi Pegawai Penyiasat, Inspektor Fatmaliani di talian 013-6716 323 atau mana-mana balai polis berhampiran.
Terdahulu, tular satu video berdurasi 34 saat memaparkan sebuah kenderaan pacuan empat roda berwarna putih melanggar sebuah kereta jenis Proton Waja di lokasi tersebut.

Rakaman itu menunjukkan beberapa lelaki yang dipercayai bersenjatakan parang itu memukul kedua-dua kenderaan berkenaan.


4 dikhuatiri maut pesawat peribadi terhempas di Laut Baltic
Oleh KOSMO!

5 September 2022, 6:30 pm
RIGA, Latvia – Empat orang dikhuatiri maut selepas sebuah jet peribadi yang membawa sekeluarga terhempas di Laut Baltic, lapor portal berita MailOnline semalam.
Pesawat itu dilaporkan terhempas selepas kehilangan altitud dengan pantas di luar pantai Latvia.
Jet milik Pertubuhan Perjanjian Atlantik Utara (NATO) dipercayai berebut-rebut cuba memintas pesawat tersebut sebelum ia terhempas selepas berlepas dari Sepanyol.
Ia sepatutnya mendarat di Cologne, Jerman, tetapi terus terbang ke timur laut sehingga terhempas ke dalam laut di luar Ventspils, Latvia.
Mangsa dikatakan terdiri daripada juruterbang bersama seorang lelaki, wanita dan anak perempuan mereka.
Usaha menyelamat sedang dijalankan, namun pegawai tempatan memberi amaran bahawa peluang untuk mencari mangsa yang terselamat dalam nahas itu adalah tipis.

“Pesawat itu terbang di laluan antara Sepanyol dan Cologne tetapi apabila ia menukar haluan, pengawal trafik udara terputus hubungan dengan juruterbang,” kata agensi penerbangan awam Latvia dalam satu kenyataan.
Laman berita Jerman melaporkan bahawa juruterbang pesawat melaporkan masalah dengan tekanan kabin sejurus selepas berlepas.
Pihak berkuasa terputus hubungan radio dengan pesawat itu tidak lama kemudian sebelum jet pejuang NATO dihantar untuk memintas pesawat berkenaan.
Bagaimanapun, apabila mereka tiba di sebelah pesawat itu, perkhidmatan penyelamat Sweden berkata, ia tidak dapat melihat sesiapa di dalam kokpit pesawat Cessna tersebut.
“Kami mengetahui bahawa pesawat itu telah terhempas di barat laut bandar Ventspils di Latvia pada pukul 7.30 petang (waktu tempatan) selepas hilang dari radar,” kata jurucakap perkhidmatan menyelamat Sweden.
Pihak berkuasa berkata, pesawat itu kehabisan bahan api, yang menjadi punca ia terhempas ke Laut Baltic. – Agensi


Seorang maut, 9 masih hilang pesawat terhempas di Washington
Oleh KOSMO!

5 September 2022, 4:59 pm
OLYMPIA, WASHINGTON – Seorang terbunuh manakala anggota penyelamat sedang mencari sembilan mangsa lain selepas sebuah pesawat ringan terhempas di sepanjang pantai negeri Washington, Amerika Syarikat, semalam.
Menurut Pengawal Pantai, pihaknya menerima satu laporan mengenai nahas tersebut kira-kira pukul 3.11 petang (waktu tempatan) dan mengerahkan beberapa helikopter dan bot penyelamat di kawasan kejadian.
Pegawai-pegawai mencari dan menyelamat turut berada di lokasi kejadian.
“Satu mayat mangsa telah ditemui di lokasi nahas. Sembilan yang lain masih hilang, sementara satu zon keselamatan telah dikuat kuasakan bagi membantu usaha mencari dan menyelamat,” kata Pengawal Pantai sambil menambah, punca kejadian masih belum dikenal pasti.
Pesawat itu terhempas ketika terbang merentasi Lautan Pasifik dalam perjalanan ke Lapangan Terbang Perbandaran Renton berhampiran Seattle.
Laman web Flight Radar 24 berkata, ia memantau laporan nahas tersebut, serta merekodkan isyarat terakhir dari pesawat de Havilland Canada DHC-3 Otter berusia 55 tahun itu di kawasan itu pada pukul 3.08 petang (waktu tempatan) pada ketinggian 30.5 meter.

Pada peringkat awal, Pengawal Pantai bahagian Barat Laut Pasifik menerusi ciapan di Twitter memaklumkan terdapat lapan penumpang dewasa dan seorang kanak-kanak dalam pesawat tersebut. Ia kemudian memberitahu mereka mencari 10 penumpang pesawat. – AFP


KDN lulus 8,910 permohonan tukar maklumat bangsa Thai kepada Siam
Oleh SYED AZLAN SAYED HIZAR

5 September 2022, 6:19 pm
ARAU – Kementerian Dalam Negeri (KDN) meluluskan 8,910 permohonan masyarakat Siam negara ini untuk menukar maklumat pada kad pengenalan daripada Thai kepada Siam sekali gus membolehkan mereka menikmati keistimewaan sebagai status Bumiputera dengan mudah.
Masyarakat itu sebelum ini mengalami kesulitan untuk mendapatkan keistimewaan Bumiputera termasuk menyambung pelajaran serta kegiatan ekonomi melibatkan tender Bumiputera akibat masalah teknikal sistem Jabatan Pendaftaran Negara (JPN).
Menteri Dalam Negeri, Datuk Seri Hamzah Zainuddin berkata, kelulusan diberikan JPN itu melibatkan semua permohonan di seluruh negara termasuk mereka yang lahir di negara ini sebelum merdeka dan mempunyai dokumen pengenalan diri lengkap.
“KDN melalui JPN mengambil langkah proaktif menyelesaikan masalah yang bersifat teknikal dalam sistem mengenai ketidakselarasan maklumat sehingga menimbulkan kesulitan kepada golongan ini.
“Masyarakat berketurunan Siam di seluruh negara diminta menguruskan permohonan kad pengenalan baharu di mana-mana pejabat JPN berhampiran kediaman masing-masing,” katanya ketika berucap pada program Menyemai Kasih Rakyat Bersama Masyarakat Siam di Pusat Koreksional Perlis di sini hari ini.
Hamzah pada masa sama turut menekankan keperluan mendaftarkan semula perkahwinan yang berlangsung di luar negara bagi memastikan ia diiktiraf serta mengelakkan masalah ketika hendak mendaftarkan anak nanti.

“Perkahwinan yang berlangsung di luar negara adalah penting didaftarkan di JPN kerana sekiranya pasangan wanita bukan warganegara, pendaftaran kelahiran anak tidak akan mendapat kewarganegaraan Malaysia secara automatik sekiranya perkahwinan mereka tidak berdaftar.
“Justeru, pemimpin masyarakat hendaklah memainkan peranan penting memastikan komuniti di bawah tanggungjawab mereka sedar perkara ini bagi mengelakkan masalah lebih besar pada masa depan,” jelasnya.
Dalam pada itu, ketika ditanya mengenai isu penyeludupan dadah susulan Thailand menghalalkan penggunaan ganja di negara itu, beliau menegaskan pihaknya sentiasa membanteras aktiviti tersebut. – KOSMO! ONLINE


Liz Truss dijangka bakal jadi PM Britain baharu
Oleh KOSMO!

5 September 2022, 5:30 pm
LONDON – Setiausaha Kementerian Luar Britain, Liz Truss dijangka bakal diumumkan sebagai Perdana Menteri yang baharu, lapor akhbar Metro UK semalam.
Truss dipercayai berada di landasan terbaik untuk menewaskan bekas Canselor Kewangan, Rishi Sunak, yang akan menjadikan beliau Perdana Menteri Britain ke-56.
Pengesahan keputusan itu akan diumumkan hari ini pada pukul 12.30 tengah hari (waktu tempatan).
Perdana Menteri semasa, Boris Johnson akan menamatkan khidmat secara rasmi esok (Selasa).
Johnson dan penggantinya akan pergi ke Istana Balmoral untuk menghadap Ratu Elizabeth II bagi pelantikan mengesahkan Perdana Menteri baharu.
Akhbar The Sunday Times melaporkan bahawa dua pemimpin itu akan terbang ke sana dengan pesawat berasingan atas sebab keselamatan.

Bakal Kabinet Truss telah menjadi subjek spekulasi sejak beberapa minggu ini tetapi pengulas politik sebulat suara mengatakan bahawa Setiausaha Perniagaan, Kwasi Kwarteng akan menjadi Canselor Kewangan.
Terdapat juga jangkaan Perdana Menteri baharu akan membuat lawatan awal ke Kiev bagi menunjukkan sokongan kepada Ukraine.
Truss sekiranya dilantik akan berdepan cabaran besar di Downing Street terutamanya bagi mengatasi masalah kos sara hidup yang semakin melambung tinggi. – Agensi


Bekas MB Johor terajui LLM
Oleh KHAIRUL MOHD. ALI

5 September 2022, 5:59 pm
JOHOR BAHRU – Bekas Menteri Besar Johor, Datuk Seri Ir. Hasni Mohammad dilantik sebagai Pengerusi Lembaga Lebuhraya Malaysia (LLM) yang baharu.
Biarpun tidak memaklumkan nama agensi kerajaan yang diketuainya, namun berdasarkan ruangan komen beliau akan mengemudi LLM.
“Tugas baharu di peringkat Persekutuan. InsyaAllah saya akan lakukan yang terbaik untuk Malaysia.
“Saya tidak sabar-sabar untuk menyumbang kepada negara dalam apa jua kapasiti,” kata Hasni secara ringkas dalam laman sosial beliau hari ini.
Perkongsian tersebut turut mendapat maklum balas daripada akaun Twitter rasmi LLM yang turut mengalu-alukan kehadiran beliau selaku pengerusi baharu agensi berkenaan.
“Selamat datang Datuk Seri Hasni Mohammad ke Lembaga Lebuhraya Malaysia,” ringkas kenyataan tersebut.

Sementara itu, ruangan komen berkenaan status terkini Pengerusi UMNO Johor tersebut turut dibanjiri dengan ucapan tahniah daripada pelbagai pihak termasuklah rakan-rakan politik daripada UMNO dan lain-lain.
Antara yang turut mengucapkan tahniah termasuklah Setiausaha Agung UMNO, Datuk Seri Ahmad Maslan; Timbalan Menteri di Jabatan Perdana Menteri (JPM) (Tugas-tugas Khas), Datuk Mastura Mohd. Yazid dan juga bekas Ahli Parlimen Pasir Gudang, Datuk Normala Abdul Samad.
Jawatan Pengerusi LLM sebelum ini disandang Datuk Abdul Rashid Asari.-KOSMO! ONLINE


Penoreh getah jadi bapa ayam ‘jual’ janda Indonesia
Oleh FARAHWAHIDA AHMAD

5 September 2022, 4:34 pm
SEGAMAT – Seorang penoreh getah menjadikan kediaman persendirian yang disewa di Kampung Baru, Jementah, di sini sebagai ‘port’ pelacuran sejak dua bulan lalu terbongkar selepas diserbu pihak berkuasa kelmarin.
Ketua Polis Daerah Segamat, Superintendan Ahmad Zamry Marinsah berkata, dalam serbuan kira-kira pukul 4.50 petang itu berjaya menahan seorang lelaki warga emas berusia 72 serta dua wanita warga asing Indonesia berstatus ibu tunggal berusia 41 dan 42 tahun.
Katanya, semasa serbuan, terdapat tiga orang pelanggan berusia antara 50an hingga 60an warga tempatan turut ditahan bagi membantu siasatan.
“Kesemua pelanggan tersebut sedang leka memilih pasangan masing-masing tanpa menyedari kehadiran anggota polis sewaktu serbuan,”katanya ditemui di Ibu Pejabat Polis Daerah (IPD) Segamat di sini hari ini.
Menurut Ahmad Zamry, siasatan mendapati, suspek menyewa rumah tersebut dengan kadar RM450 setiap bulan bagi memudahkan ‘hidung belang’ untuk mendapatkan khidmat pelacuran dengan harga mampu milik
“Siasatan awal mendapati bayaran sebanyak RM50 dikenakan untuk setiap perkhidmatan seks yang ditawarkan kepada pelanggan dan temu janji dibuat melalui aplikasi WeChat.

“Polis turut merampas peralatan yang disyaki digunakan untuk kegiatan pelacuran antaranya enam telefon bimbit pelbagai jenama, lima keping kondom, dua kondom telah digunakan, dua botol minyak urut dan satu bungkus tisu basah selain wang tunai RM500,”ujarnya
Kesemua suspek direman antara sehari hingga empat hari sehingga 7 September untuk siasatan mengikut Seksyen 372B, 372A Kanun Keseksaan, 39 (b) Peraturan Imigresen 1963 dan 55B Akta Imigresen 1959/63.-KOSMO! ONLINE


Pemasangan lokar sekolah mula akhir September
Oleh MOHD RIDZAUDDIN ROSLAN

5 September 2022, 3:08 pm
PUTRAJAYA- Proses pemasangan lokar di sekolah-sekolah rendah terlibat seluruh negara dijangka dimulakan pada akhir bulan ini dengan fasa pertama akan ditumpukan kepada sekolah yang mempunyai dua sesi.
Menteri Kanan Pendidikan, Datuk Dr. Radzi Jidin berkata, fasa pertama pemasangan lokar tersebut akan dimulakan hujung bulan ini dengan melibatkan pelajar Tahun 1 dan 2 terlebih dahulu.
“Fasa satu akan dilaksanakan di sekolah yang mempunyai dua sesi melibatkan Tahap Satu dahulu. Untuk tahap itu, ia dimulakan dengan pelajar Tahun 1 dan 2.
“Pemasangan lokar terbabit bakal dimulakan pada penghujung bulan ini. Jadi, menjelang Oktober, kita cuba ikhtiarkan supaya semua perolehan itu sampai dan dipasang semuanya,” katanya kepada pemberita selepas Majlis Libat Urus Bersama Editor Kanan di sini tadi.
Sebelum ini, Kementerian Pendidikan mengumumkan untuk menyediakan lokar di 10,662 kelas di sekolah rendah terlibat dalam usaha menangani isu beg berat dihadapi murid.
Pelaksanaannya bakal melibatkan seramai 323,186 murid dengan peruntukan bagi Fasa 1 dijadualkan bermula 2022 dianggarkan berjumlah RM37.3 juta.

Fasa 2 penyediaan lokar pula akan diperluas kepada murid Tahap 2 iaitu Tahun 4, 5 dan 6 di sekolah rendah beroperasi secara dua sesi serta dijangka dilaksanakan pada 2023.
Sementara itu, ketika ditanya mengenai jumlah sekolah terlibat dengan pemasangan lokar itu, Dr. Radzi memaklumkan, perkata tersebut akan diumumkan kelak.
“Sekolah masuk kategori itu akan terima lokar dahulu, kita akan maklumkan kalau sudah tahu di mana (sekolah terlibat),” ujarnya.
Sementara itu, bercakap mengenai pemakaian seragam sekolah kebangsaan ke Kelas Al-Quran dan Fardhu Ain (KAFA), Dr. Radzi memberitahu, perkara itu telah dipersetujui rata-rata majlis agama negeri.
“Murid-murid tidak perlu lagi bawa uniform sekolah KAFA,” katanya ringkas.
Kebenaran murid memakai pakaian uniform sekolah kebangsaan ke kelas KAFA itu merupakan antara inisiatif diperincikan KPM bagi mengurangkan beban murid ketika ke sekolah. – KOSMO! ONLINE


Bapa pelakon remaja popular lapor polis isu gangguan seksual
Oleh NOR AZIAH MAT NOH

5 September 2022, 3:23 pm
KUALA LUMPUR – Bapa kepada seorang pelakon remaja perempuan popular membuat laporan polis susulan aktres itu mendakwa bapanya melakukan gangguan seksual termasuk menyuruh menonton video lucah yang tular di media sosial, baru-baru ini.
Difahamkan, pelakon itu mendakwa diganggu secara seksual oleh bapa kandungnya seawal usia lima tahun.
Ketua Polis Kuala Lumpur Datuk Azmi Abu Kassim berkata, lelaki terbabit telah membuat laporan polis berkaitan tuduhan itu di Balai Polis Bandar Baharu, Kedah, semalam.
“Setakat ini, tiada laporan diterima berkaitan perkara itu di Kuala Lumpur,” katanya ketika dihubungi, hari ini. – KOSMO! ONLINE


Bertemu semula keluarga kandung berlainan agama selepas 58 tahun
Oleh TENGKU DANISH BAHRI TENGKU YUSOFF

5 September 2022, 3:36 pm
MARANG – Tiada kata dapat diungkapkan seorang peniaga, Hamsiah Mohamad, 58, sebaik melihat susuk tubuh lelaki yang seiras wajahnya berada di depan matanya kelmarin.
Apa tidaknya, lelaki berbangsa Cina itu, Ling Kok Ong yang kini berusia 66 tahun merupakan abang kandungnya yang telah terpisah sejak Hamsiah dilahirkan.
Kok Ong yang ditemani isterinya, Josephine Ng, 62, memberitahu, usaha mencari adik kandungnya itu bermula dengan kunjungan ke tempat mereka membesar di Bukit Besi, Dungun pada 17 Ogos lalu.
Dia yang kini menetap di Singapura menjelaskan, hasil maklumat penduduk di situ dia dimaklumkan adik perempuan kandungnya, Hasmiah kini mengusahakan kedai makan di Bukit Payung di sini.
“Penduduk Bukit Besi memberitahu keluarga angkat Hamsiah sudah berpindah sebelum kami dibantu Persatuan Sejarah Malaysia Kawasan Dungun yang cuba mengatur pertemuan ini.
“Kami terus datang ke Bukit Payung dan tidak sangka dapat berjumpa semula dengannya. Saya membuat panggilan video bersama ibu serta adik beradik lain di Singapura dan mereka sangat terharu,” katanya ketika ditemui di Bukit Payung di sini hari ini.

Hamsiah pula tidak dapat menggambarkan perasaannya apabila bertemu muka dengan Kok Ong buat pertama kali setelah terpisah selama 58 tahun.
Katanya, dia tidak menyangka akan dapat mengenali sekali gus berjumpa keluarga kandungnya kerana sudah terpisah lama dan dijaga keluarga angkat sejak bayi. – KOSMO! ONLINE


UUM turut tawar tempat pengajian, biasiswa kepada dua pelajar cemerlang
Oleh MOHD. RIFAAT ABD. HAMID

5 September 2022, 3:31 pm
ALOR SETAR – Universiti Utara Malaysia (UUM) turut tampil menawarkan tempat pengajian dan biasiswa kepada dua pelajar cemerlang yang kisah kemiskinan mereka disiarkan akhbar Kosmo! baru-baru ini.
Pelajar dari Sekolah Menengah Kubur Panjang, Pendang dekat sini iaitu Omar Mokhtar Abdul Rahman, 20, dan Salmah Aminudin, 20, memperoleh keputusan Purata Nilai Gred Keseluruhan 4.00 dalam Sijil Tinggi Persekolahan Malaysia (STPM).
Naib Canselor UUM, Profesor Dr. Haim Hilman Abdullah berkata, beliau sangat kagum dengan kejayaan dua pelajar itu meskipun kehidupan mereka dalam keadaan serba kekurangan.
Katanya, mereka boleh dijadikan ikon kepada pelajar miskin lain kerana masalah kemiskinan tidak menjadi penghalang untuk berjaya dalam pelajaran.
“Adalah merugikan jika dua permata anak bangsa kita ini dibiarkan begitu sahaja tanpa melanjutkan pengajian ke peringkat tertinggi.
“Oleh itu kami turun ke sini bagi memberi semangat kepada mereka supaya meneruskan pengajian untuk masa hadapan,” katanya yang menemui dan menyampaikan sumbangan kepada dua pelajar terbabit di Kampung Budi, Pokok Sena dekat sini hari ini.- KOSMO! ONLINE


Demonstrasi bantah kenaikan harga minyak Indonesia dijangka berlaku di 33 lokasi
Oleh KOSMO!

5 September 2022, 3:20 pm
JAKARTA – Beberapa siri demonstrasi membantah kenaikan harga minyak petrol dijangka berlaku petang ini di 33 wilayah Indonesia, lapor laman Liputan6, semalam.
Antara persatuan yang mengesahkan penyertaan dalam demonstrasi tersebut adalah Pergerakan Mahasiswa Islam Indonesia (PMII), Pertubuhan Parti Buruh dan Kesatuan Sekerja.
Bantahan dijadualkan berpusat di hadapan Istana Merdeka, Jakarta Pusat namun sehingga artikel ini ditulis, tiada laporan mengenai perhimpunan dilaksanakan.
Antara lokasi lain yang dilaporkan turut terlibat adalah di Bandung, Semarang, Surabaya, Jogjakarta, Banda Aceh, Medan, Batam, Padang, Pekanbaru, Bengkulu, Lampung, Banjarmasin, Samarinda, dan Pontianak.
Bantahan juga akan dilakukan di Makassar, Gorontalo. Sulawesi Utara,Ambon, Ternate, Mataram, Kupang, Manokwari dan Jayapura.
Ketua Trafik Polis Metro Jakarta Pusat, Komisioner Purwanta berkata, kawalan lalu lintas juga masih seperti biasa namun pihak berkuasa bersiap sedia dengan sebarang kemungkinan.

 “Kawalan lalu lintas adalah sebahagian daripada tentatif jika perhimpunan menjadi di luar kawalan,” kata Purwanta.
Jika mengikut poster yang diedarkan oleh PMII semalam, aksi demonstrasi sepatutnya bermula di hadapan Istana Merdeka bermula pukul 1 tengah hari tadi. – Agensi


Isu projek hibrid merumitkan- Dr. Radzi
Oleh MOHD RIDZAUDDIN ROSLAN

5 September 2022, 3:50 pm
PUTRAJAYA- Isu melibatkan projek pembekalan solar hibrid di sekolah seluruh Sarawak disifatkan sebagai rumit serta memerlukan perincian teliti oleh Kementerian Pendidikan (KPM) sebelum sebarang keputusan dibuat.
Menteri Kanan Pendidikan, Datuk Dr. Radzi Jidin berkata, projek solar hibrid itu meninggalkan banyak isu legasi dan ia merupakan sesuatu yang merumitkan.
“Dalam konteks projek solar, isu legasi banyak perkara, kita perlu melihat legasi isu (kerajaan terdahulu) yang ditinggal, ia merumitkan.
“Kita akan melihat perkara perundangan dan sebagainya diambil kira. Sebelum kita bergerak, banyak lagi isu legasi yang dapat dilihat dalam kes, ada banyak perkara yang perlu diperincikan,” katanya kepada pemberita di sini tadi.
Dr. Radzi berkata demikian ketika diminta mengulas mengenai permintaan Menteri Pelancongan, Industri Kreatif dan Seni Persembahan Sarawak, Datuk Seri Abdul Karim Rahman Hamzah yang meminta projek tersebut diteruskan.- KOSMO! ONLINE


6 maut dalam gempa bumi di Afghanistan
Oleh KOSMO!

5 September 2022, 4:21 pm
KABUL – Sekurang-kurangnya enam terbunuh manakala sembilan yang lain cedera selepas satu gempa bumi menggegarkan timur Afghanistan semalam, kata pegawai hari ini.
Gempa berukuran 5.3 pada skala Richter itu melanda daerah-daerah di sepanjang sempadan timur dengan Pakistan.
Ia berlaku kurang tiga bulan selepas satu lagi bencana gempa bumi kuat di negara itu yang telah membunuh lebih 1,000 orang, juga di sepanjang sempadan yang sama.
Gempa terbaharu itu turut dirasai di wilayah Kunar, Laghman dan Nangarhar serta bandar ibu negara Afghanistan, Kabul.
“Kami sedang mengumpul maklumat dari kawasan-kawasan terlibat mengenai angka kematian atau kerosakan,” kata Timbalan Menteri Pengurusan Bencana, Sharafuddin Muslim.
Afghanistan kerap dilanda gempa bumi, terutamanya di banjaran gunung Hindu Kush, yang terletak berhampiran persimpangan plat tektonik Eurasia dan India. – AFP


Laluan jejantas pejalan kaki di Kompleks ICQS akan dibuka semula
Oleh ASYRAF MUHAMMAD

5 September 2022, 3:45 pm
PADANG BESAR – Jejantas pejalan kaki dari stesen Keretapi Tanah Melayu Berhad (KTMB) ke Kompleks Imigresen, Kastam, Kuarantin dan Keselamatan (ICQS) di sini bakal dibuka semula selepas pembinaan laluan berpagar selesai dilaksanakan.
Menteri Dalam Negeri, Datuk Seri Hamzah Zainuddin berkata, perbincangan berhubung pembinaan laluan berpagar itu telah dibuat bersama Perbadanan Aset Keretapi (RAC) dalam memastikan tiada warga asing cuba menyelinap masuk ke sempadan Malaysia melalui Kompleks ICQS Padang Besar.
Beliau berkata, jejantas pejalan kaki itu dijangka dibuka dalam tempoh tiga bulan selepas pembinaan laluan berpagar berkenaan selesai.
“Langkah ini diambil bagi memberi kemudahan buat pengguna KTMB dan dalam masa sama memastikan keselamatan negara terjamin di kawasan sempadan,” katanya selepas melakukan lawatan ke jejantas itu di sini hari ini.
Dalam pada itu, Hamzah berkata, menerusi statistik terkini, seramai 2,000 pengunjung warga asing direkodkan menggunakan kemudahan kereta api untuk masuk ke Padang Besar dalam masa sebulan.
“Bagi laluan masuk menerusi Kompleks ICQS ini pula, seramai 30,000 pengunjung warga asing direkodkan melintasi sempadan negara dalam masa sebulan.

“Jadi bila begitu ramai warga asing menggunakan dua laluan ini, pelbagai kesalahan boleh berlaku dan disebabkan itu, kita kena pastikan mereka akan melalui pemeriksaan Jabatan Kastam Diraja Malaysia (JKDM) dan Jabatan Imigresen Malaysia (JIM) terlebih dahulu,” ujarnya.- KOSMO! ONLINE


Ribut petir di Johor, Sabah dan Sarawak
Oleh KOSMO!

5 September 2022, 3:27 pm
PETALING JAYA – Penduduk di Johor, Sabah dan Sarawak dinasihatkan berwaspada susulan amaran ribut petir dan hujan lebat petang ini.
Jabatan Meteorologi (MetMalaysia) dalam kenyataan berkata, ia dijangka berlaku di Johor melibatkan Kluang, Mersing, Pontian, Kulai, Kota Tinggi dan Johor Bahru.
“Sarawak pula membabitkan Bintulu (Bintulu dan Sebauh), Miri (Subis, Beluru, Miri dan Marudi) dan Limbang.
“Bagi Sabah, hujan lebat tertumpu di Sandakan (Kinabatangan dan Sandakan),” katanya hari ini.
Tambah MetMalaysia, keadaan cuaca buruk itu diramalkan berlarutan sehingga lewat petang nanti.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” ujarnya. – KOSMO! ONLINE


Agong titah pastikan aspek kebersihan termasuk tandas di bangunan kerajaan
Oleh ABDUL RASHID ABDUL RAHMAN

5 September 2022, 2:27 pm
KUANTAN – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bertitah keadaan kebersihan dan aspek penyelenggaraan bangunan-bangunan kerajaan yang tidak begitu sempurna perlu diberi perhatian.
Seri Paduka sehubungan itu bertitah agar pihak terbabit dapat memberi tumpuan dalam memastikan aspek kebersihan termasuklah tandas-tandas sama ada di bangunan kerajaan negeri dan Persekutuan.
“Kebanyakan bangunan-bangunan (kerajaan negeri dan Persekutuan) agak begitu keadaan yang tidak sempurna dari segi penyelenggaraannya, dari segi kebersihannya.
“Saya harap setiap pejabat daerah setiap mahkamah syariah setiap masjid-masjid dan setiap tempat tempat awam harus kita beri perhatian khususnya bilik- bilik air,”titah baginda pada Majlis Perasmian Kompleks Mahkamah Syariah Negeri Pahang di sini hari ini.
Turut berangkat Raja Permaisuri Agong, Tunku Azizah Maimunah Iskandariah Sultan Iskandar dan Pemangku Raja Pahang, Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah.-KOSMO! ONLINE


Sindiket seleweng diesel tumpas, 11 lelaki ditahan
Oleh NOR AZIAH MAT NOH

5 September 2022, 2:03 pm
KAJANG – Polis berjaya melumpuhkan sindiket penyelewengan minyak diesel bersubsidi melibatkan rampasan bernilai RM1.5 juta sebelum menahan 11 lelaki menerusi serbuan serentak di dua buah gudang dekat Jalan Semenyih, di sini pada Khamis lalu.
Ketua Polis Selangor, Datuk Arjunaidi Mohamed berkata, serbuan serentak itu dijalankan Unit Risikan Jenayah (D4), Jabatan Siasatan Jenayah, Ibu Pejabat Polis Kontinjen (IPK), Selangor bersama Unit Dron, Pasukan Gerakan Udara Bukit Aman.
“Berdasarkan hasil risikan, kita telah membuat serbuan dan berjaya menahan 11 lelaki terdiri daripada tujuh warga tempatan dan empat warga asing berusia lingkungan 19 hingga 59 tahun.
“Kita turut merampas tujuh buah lori bonded diubahsuai, sebuah lori tangki minyak, sebuah Toyota Hilux, tiga tangki minyak statik serta 94,450 liter diesel bernilai RM361,000 menjadikan nilai keseluruhan rampasan RM1.5 juta,” katanya dalam sidang akhbar di sebuah gudang dekat Semenyih, di sini hari ini.
Menurut Arjunaidi, sindiket terbabit dipercayai membeli diesel dari stesen minyak sekitar Kajang menggunakan lori atau kenderaan pacuan empat roda yang telah diubahsuai sebelum dipindahkan ke tangki simpanan di gudang berkenaan.
“Sindiket kemudian menjual semula diesel terbabit dengan harga antara RM4 dan RM5 seliter dipercayai telah aktif selama tiga bulan.

“Kesemua tangkapan telah diserahkan kepada Kementerian Perdagangan Dalam Negeri dan Hal Ehwal Pengguna (KPDNHEP) serta ditahan reman selama lima hari sehingga esok di bawah Seksyen 21 Akta Kawalan Bekalan 1961,” ujarnya. – KOSMO! ONLINE


Amah diburu larikan barangan majikan
Oleh ISKANDAR SHAH MOHAMED

5 September 2022, 2:34 pm
KLANG – Seorang pembantu rumah warga Indonesia diburu polis selepas didakwa melarikan pelbagai barangan milik majikannya yang bernilai RM14,000 di sekitar Meru di sini, semalam.
Wanita berusia 33 yang itu dipercayai berasal dari Jawa Timur.
Ketua Polis Daerah Klang Utara, Asisten Komisioner S. Vijaya Rao berkata, pihaknya menerima maklumat mengenai kejadian itu daripada seorang wanita  berusia lingkungan 40-an, pukul 10.03 malam.
“Mangsa itu tampil membuat laporan polis selepas menyedari kehilangan barangan di ruang tamu rumahnya.
“Antara yang dilaporkan hilang adalah sebuah komputer riba dan tablet, dua tabung syiling dan wang tunai berjumlah RM10,000,” katanya dalam kenyataan hari ini.
Menurut beliau, siasatan awal mendapati suspek bekerja dengan mangsa selama dua minggu dan usaha mengesan suspek sedang giat dilakukan.

Tambah Vijaya Rao, orang ramai yamg mempunyai maklumat mengenai suspek diminta menghubungi Penolong Pegawai Penyiasat, Sarjan Wan Zulkifli Wan Hamat di talian 010-7780770 atau balai polis berdekatan.


Anggota polis maut ke tempat kerja
Oleh NOR AZIAH MAT NOH

5 September 2022, 2:42 pm
KAJANG – Seorang anggota polis berpangkat Koperal maut apabila motosikal yang dinaiki melanggar belakang lori pasir dalam kejadian di Batu 10, Hulu Langat, di sini awal lagi tadi.
Ketua Polis Daerah Kajang, Asisten Komisioner Mohd. Zaid Hassan berkata, polis menerima panggilan berhubung kejadian pada pukul 6.30 pagi tadi.
“Anggota polis berkenaan yang berusia 32 tahun itu dalam perjalanan dari rumahnya di Dusun Tua menuju ke tempat kerja di Balai Trafik Petaling Jaya.
“Mangsa kemudian telah melanggar bahagian belakang lori pasir rosak yang telah berhenti di bahu kiri jalan tanpa mempamerkan sebarang tanda isyarat,” katanya dalam satu kenyataan di sini hari ini.
Menurut Zaid, mangsa mengalami kecederaan parah sebelum disahkan meninggal dunia di lokasi kejadian oleh petugas perubatan.
Jelasnya, hasil ujian saringan awal kandungan alkohol yang dijalankan terhadap pemandu lori terbabit adalah negatif.

“Susulan itu, kita masih menjalankan siasatan lanjut untuk mengetahui punca sebenar kemalangan di bawah Seksyen 41 Akta Pengangkutan Jalan 1987.
“Kita minta individu yang mempunyai maklumat berhubung kejadian ini untuk menghubungi balai polis berdekatan atau berhubung dengan pegawai penyiasat, Inspektor Somasureshan Munusamy di talian 0164915193 bagi membantu siasatan,” ujarnya. – KOSMO! ONLINE


Lelaki ditahan disyaki mengekori, cuba pegang remaja perempuan
Oleh NOR AZIAH MAT NOH

5 September 2022, 2:20 pm
AMPANG – Seorang lelaki ditahan kerana disyaki mengekori remaja perempuan sehingga ke rumahnya dan cuba memegang mangsa dalam kejadian di Taman Dagang, di sini kelmarin.
Ketua Polis Daerah Ampang Jaya Asisten Komisioner Asisten Komisioner Mohamad Farouk Eshak berkata, mangsa berusia 17 tahun memaklumkan dia diekori suspek berusia 32 tahun dari tempat letak kereta di lokasi berkenaan sehingga ke rumahnya pada pukul 3.45 petang.
“Semasa menaiki tangga di blok rumahnya, suspek mengekori mangsa secara rapat dan cuba untuk memegang remaja terbabit sebelum dia terus melarikan diri dengan memanggil kakaknya.
“Suspek kemudian membuat kacau di hadapan rumah remaja itu sebelum mangsa meminta bantuan tunang kakaknya yang menahan suspek dan menghubungi polis,” katanya dalam satu kenyataan di sini hari ini.
Menurut Mohamad Farouk, polis kemudian menahan suspek di lokasi kejadian pada pukul 4.20 petang, kelmarin.
Jelasnya, hasil semakan mendapati suspek mempunyai satu rekod kesalahan dadah.

“Suspek telah ditahan reman selama empat hari bermula semalam hingga 7 September ini di bawah Seksyen 509 Kanun Keseksaan dan Seksyen 14 Akta Kesalahan Kecil 1955,” ujarnya. – KOSMO! ONLINE


Remaja 15 tahun teruja kembali ke sekolah
Oleh SITI NUR MAS ERAH AMRAN

5 September 2022, 2:15 pm
SEBERANG PERAI – Seorang remaja berusia 15 tahun tidak dapat menyembunyikan kegembirannya apabila berpeluang menyambung semula sesi pembelajaran setelah hampir lapan bulan tidak hadir ke sekolah akibat masalah kewangan keluarga.
S. Tharmarhaja berkongsi keterujaannya setelah menerima surat tawaran untuk kembali bersekolah di Sekolah Menengah Kebangsaan (SMK) Kampung Kastam minggu depan.
“Saya amat teruja dan terus Whatsapp rakan-rakan untuk memaklumkan yang saya akan kembali bersekolah. Saya bersyukur kerana berpeluang untuk belajar semula selepas terpaksa meninggalkan alam persekolahan sejak Januari lalu akibat masalah kewangan.
“Terima kasih kepada semua pihak yang banyak membantu meringankan beban kami sekeluarga dan menguruskan kemasukan sekolah untuk saya dan adik-adik,” katanya ketika ditemui pemberita di rumah pangsa Ampang Jajar, di sini hari ini.
Selain Tharmarhaja, dua adiknya, Herash,10 dan Yoshwin,8 turut akan kembali bersekolah di Sekolah Kebangsaan Bagan Jermal.
Terdahulu, Pengerusi Jawatankuasa Belia dan Sukan negeri, Soon Lip Chee dan Ketua Penolong Pengarah Sektor Perancangan dan Pengurusan Pejabat Pendidikan Daerah (PPD), Jabatan Pendidikan Pulau Pinang, Datuk Zulkafli Kamaruddin hadir ke kediaman mereka pagi tadi.

Ogos lalu, Kosmo! melaporkan seorang ibu anak empat hidup dalam serba kekurangan selepas rumah sewa di Jalan Mohd Saad, Bagan Jermal yang didiami terbakar Mei tahun lalu.
Lebih memeritkan lagi, tiga anak T Mogana Selvi,39, terpaksa berhenti sekolah sejak awal tahun ini akibat dihimpit masalah kewangan manakala anak keduanya, Teyanayagi yang juga Orang Kurang Upaya (OKU) masih belajar di Pusat Tunas Harapan (PEKTAS) di Mak Mandin tajaan Jabatan Kebajikan Masyarakat (JKM). KOSMO! ONLINE


Pengawal keselamatan maut dalam perjalanan ke tempat kerja
Oleh NOR SHAFAWATI YUP

5 September 2022, 2:51 pm
SEREMBAN – Seorang pengawal keselamatan Sekolah Dato’ Abdul Razak (SDAR) yang dalam perjalanan ke tempat kerja maut dirempuh sebuah kereta Proton Wira dalam kemalangan di Jalan Sungai Gadut berhampiran sekolah tersebut awal pagi tadi.
Ketua Polis Daerah Seremban, Asisten Komisioner Nanda Maarof berkata, dalam kejadian pada pukul 7.30 pagi itu, mangsa Nor Azeman Ismail, 53, yang menunggang motosikal jenis Yamaha Y15ZR maut di tempat kejadian akibat kecederaan parah di kepala.
“Siasatan lanjut mendapati kejadian berlaku apabila kereta jenis Proton Wira yang dipandu seorang lelaki berusia 62 tahun dari arah bertentangan telah hilang kawalan dan terbabas masuk ke dalam laluan motosikal lalu melanggar mangsa di bahagian hadapan.
“Pelanggaran itu menyebabkan mangsa penunggang motosikal tersebut jatuh di atas jalanraya,” katanya dalam kenyataan di sini hari ini.
Jelas Nanda, ketika kejadian mangsa yang bertugas sebagai pegawal keselamatan di SDAR bergerak dari arah Senawang menuju ke arah Rantau seorang diri untuk ke tempat kerja di sekolah tersebut sebelum terlibat kemalangan.
Nanda berkata, mangsa yang meninggal dunia telah dibawa ke Jabatan Forensik Hospital Tuanku Ja’afar Seremban bagi proses bedah siasat.

Beliau berkata, kes disiasat di bawah Seksyen 41(1) Akta Pengangkutan Jalan 1987 dan siasatan lanjut masih dijalankan.-KOSMO! ONLINE


Gempa bumi gegarkan barat daya China, 7 maut
Oleh KOSMO!

5 September 2022, 2:19 pm
BEIJING – Sekurang-kurangnya tujuh maut dalam gempa bumi berukuran 6.6 pada skala Richter yang menggegarkan barat daya China hari ini, kata media tempatan.
Kaji selidik awal menunjukkan sebilangan bandar di wilayah Sichuan mengalami kerosakan kediaman yang serius akibat tanah runtuh di kawasan pergunungan.
Dalam masa sama, talian telekomunikasi turut terganggu di sesetengah kawasan, demikian menurut stesen penyiaran tempatan, CCTV.
Lebih 500 anggota penyelamat telah dikerahkan ke pusat gempa, kata stesen penyiaran CGTN.
Menurut Pusat Kajian Geologi Amerika Syarikat (USGS), gempa tersebut melanda sekitar 43 kilometer (km) di tenggara bandar Kangding dalam wilayah Sichuan pada kedalaman 10 km.
Seorang penduduk memberitahu AFP bahawa gegaran turut dirasai di bandar raya mega Chengdu, yang terletak berdekatan dengan lokasi gempa.

“Saya dapat merasa gegaran yang agak kuat. Sebilangan jiran yang duduk di aras bawah berkata mereka dapat merasa gegaran dengan jelas,” kata penduduk tersebut yang hanya dikenali sebagai Chen.
Kejadian gempa bumi agak sering berlaku di China, terutamanya di bahagian barat daya aktif seismik negara itu. – AFP


[VIDEO] Tergamam dua tabung derma dilarikan lelaki bermotosikal
Oleh NIK NUR IZZATUL HAZWANI NIK ADNAN

5 September 2022, 2:55 pm
DUNGUN – Seorang pembantu gerai bubur ayam tergamam apabila dua tabung derma diletakkan di atas meja di premisnya dilarikan seorang lelaki bermotosikal di Kampung Alor Tempoyak di sini semalam.
Dalam kejadian pada pukul 11 pagi itu, lelaki berusia dalam lingkungan 30-an tersebut pada mulanya menyamar sebagai pelanggan sebelum melarikan tabung derma sebuah pertubuhan anak yatim berkenaan.
Pembantu gerai tersebut, Zaharah Yusuf, 43, berkata, dia tidak mengesyaki apa-apa apabila suspek membuat pesanan kononnya mahu membeli bubur ayam.
“Sedang saya menyiapkan pesanannya, dia yang masih berada di atas motosikalnya tiba-tiba mencapai dua daripada tiga tabung derma yang diletakkan di meja makan pelanggan.
“Dia kemudiannya memecut laju motosikalnya melarikan diri. Saya yang tergamam tidak mampu berbuat apa-apa,” katanya ketika ditemui Kosmo! di gerainya di Kampung Alor Tempoyak di sini hari ini.
Zaharah berkata, dia tidak pasti amaun wang terdapat di dalam tabung derma berkenaan tetapi sepanjang pengetahuannya, ramai pelanggan yang telah menghulurkan derma.

Sehubungan itu, dia terkilan kerana sepatutnya wang derma itu disalurkan kepada pertubuhan anak yatim terlibat yang lebih memerlukan. – KOSMO! ONLINE


Najib sakit perut punca masuk hospital
Oleh KOSMO!

5 September 2022, 3:01 pm
PETALING JAYA – Bekas Perdana Menteri, Datuk Seri Najib Tun Razak dilaporkan sedang menerima rawatan di Hospital Kuala Lumpur (HKL) sejak semalam selepas mengalami sakit perut ketika menjalani hukuman di Penjara Kajang.
Beliau yang sebelum ini disabitkan bersalah kerana menyeleweng dana RM42 juta milik SRC International Sdn. Bhd. bagaimanapun berada dalam keadaan stabil dan sedang melalui kesemua pemeriksaan perubatan yang diperlukan.
Anaknya, Nooryana Najwa menerusi hantaran InstaStory sebentar tadi memaklumkan bapanya itu sememangnya sering mengalami masalah perut yang berulang.
“Daddy (Najib) sangat terdedah kepada ulser perut yang boleh berlaku di bawah tekanan atau disebabkan gastrik.
“Kali terakhir daddy kena ulser perut tahun lepas sehingga pengsan akibat pendarahan dalaman dan terpaksa dimasukkan ke hospital selama seminggu untuk rawatan susulan,” tulisnya.
Menurut Nooryana, Najib seorang yang susah untuk mengadu tentang kesakitan yang dialaminya kerana tidak mahu menyusahkan orang lain sehingga sanggup merisikokan diri sendiri.

Tambahnya lagi, dia dan keluarga berharap bapanya itu mendapat rawatan yang sepenuhnya bagi memastikan tahap kesihatan Najib kembali pulih dengan baik.
“Kami sangat berharap daddy mendapat pemeriksaan dan rawatan dengan kerap jika diperlukan oleh pihak penjara dan hospital,” luahnya. – KOSMO! ONLINE


Lelaki maut kepala tersepit dua kontena
Oleh SITI NUR MAS ERAH AMRAN

6 September 2022, 10:46 pm
SEBERANG PERAI – Seorang pemandu lori kontena maut selepas bahagian kepalanya tersepit antara dua kontena di kawasan terminal di Butterworth, di sini hari ini.
Dalam kejadian kira-kira pukul 12.35 tengah malam itu, mangsa yang berusia 23 tahun itu maut di tempat kejadian akibat kecederaan parah pada bahagian kepala.
Pejabat Pengarah Jabatan Keselamatan dan Kesihatan Pekerjaan (JKKP) negeri dalam satu kenyataan memaklumkan, mangsa adalah pekerja subkontraktor di terminal kontena tersebut.
“Mangsa dilantik untuk menjalankan kerja-kerja mengangkut kontena kosong menggunakan kepala lori (prime mover) dari jeti ke kawasan penyimpanan kontena kosong.
“Kejadian berlaku ketika mangsa sedang memeriksa pintu kontena yang sedang disusun di atas lori kontena terbabit.
“Pada masa yang sama, seorang pekerja telah menolak kontena terbabit menggunakan pengangkut kontena (reach stacker) untuk merapatkan kedudukan kontena tanpa menyedari mangsa berada di situ,” katanya dalam satu kenyataan di sini lewat malam tadi.

Susulan kejadian itu, satu notis larangan telah dikeluarkan dan lokasi kejadian serta kenderaan yang digunakan telah disita serta-merta sehingga siasatan selesai dijalankan.
Menurut kenyataan itu, tindakan perundangan akan diambil sekiranya terdapat pelanggaran peraturan di bawah Akta Keselamatan dan Kesihatan Pekerjaan 1994 ke atas pihak yang bertanggungjawab.
“JKKP memandang serius setiap kemalangan melibatkan pekerja mahupun orang awam. Majikan mempunyai kawalan penuh ke atas sebarang aktiviti di tempat kerja.
“Majikan bertanggungjawab untuk mengenal pasti terlebih dahulu bahaya-bahaya di tempat kerja, membuat penilaian risiko dan seterusnya mengadakan kawalan risiko yang berkesan sebelum pekerja menjalankan aktiviti kerja.
“Kejadian seumpama ini boleh dielakkan jika majikan melaksanakan penaksiran dan kawalan risiko yang komprehensif mengikut kaedah yang dinyatakan dalam Garis Panduan bagi Pengenalpastian Hazard, Penaksiran Risiko dan Kawalan Risiko (HIRARC),” tambahnya. KOSMO! ONLINE


Jaclyn Victor, Shila Amzah, VE berentap dalam GV9
Oleh SAIRUL ZAMRI MISRANI

6 September 2022, 10:47 pm
KUALA LUMPUR – Program realiti popular, Gegar Vaganza (GV) kembali dengan musim kesembilan menyaksikan 16 penyanyi handalan berentap merebut gelaran juara.
16 penyanyi yang bakal mempertaruhkan nasib kali ini terdiri dari enam penyanyi solo lelaki dan wanita serta sebuah kumpulan sebagai saingan.
Enam bintang solo lelaki membariskan Tomok, Bob Yusof, Roy Capella, Asheed Def Geb C dan dua peserta dari Singapura, Hazrul Nizam dan Fuad Rahman.
Penyanyi solo wanita yang turut menyahut cabaran bagi musim ini pula Jaclyn Victor, Dina Nazir, Shila Amzah, Pat Candy, Haida dan Tom Fara.
Musim terbaharu GV turut menyaksikan penyertaan daripada kumpulan popular VE yang dianggotai Zaf, Cham, Adeep dan Hakim, sekali gus melengkapkan 16 penyertaan secara keseluruhan.
GV9 masih mengekalkan format asal penjurian yang diadili berdasarkan 100 peratus markah daripada barisan juri profesional.

Barisan juri tetap terdiri daripada maestro muzik tersohor, Datuk Ramli MS, bintang legenda Indonesia, Hetty Koes Endang dan guru vokal berpengalaman, Datuk Syafinaz Selamat.
GV9 kekal dihoskan pengacara musim terdahulu iaitu Nabil Ahmad dan Elly Mazlein yang menggantikan Jihan Muse yang kini sedang sarat mengandung.
Konsert mingguan GV9 akan mula bersiaran secara langsung dari Auditorium Majlis Bandaraya Shah Alam (MBSA), Selangor selama 10 minggu pada setiap Ahad, pukul 9 malam bermula 18 September ini dan dipancarkan secara eksklusif menerusi Astro Ria.
Juara GV9 bakal membawa pulang wang tunai bernilai RM100,000 berserta trofi sumbangan Astro. – KOSMO! ONLINE


Penjawat awam luar negara kuasai bahasa asing terima kenaikan elaun
Oleh MOHD RIDZAUDDIN ROSLAN

6 September 2022, 10:24 pm
PUTRAJAYA – Penjawat awam berkhidmat di luar negara yang menguasai dan menggunakan bahasa asing dalam menjalankan tugas rasmi mereka akan menerima kenaikan elaun bulanan berkuatkuasa 1 Januari 2023.
Pengumuman itu dibuat Perdana Menteri, Datuk Seri Ismail Sabri Yaakob ketika merasmikan Persidangan Ketua-Ketua Perwakilan Diplomatik Malaysia Ke-9 di Wisma Putra di sini tadi yang turut menggalakan diplomat Malaysia menguasai bahasa asing dalam rundingan diplomatik serta perdagangan dengan negara lain.
Perdana Menteri berkata, perwakilan diplomatik juga diseru untuk menerapkan pendekatan lebih kreatif dalam usaha menarik kembali kemasukan pelabur asing ke Malaysia.
“Kita juga harus cakna dalam meneroka serta menarik pelaburan daripada negara-negara baharu terutamanya apabila dunia sedang rancak mencari destinasi pelaburan stabil di era pasca pandemik.
“Pada masa yang sama, saudara dan saudari perlu turut memberi fokus kepada pembukaan peluang pasaran kepada produk-produk eksport Malaysia,” katanya.
Ismail Sabri berkata, perwakilan diplomatik juga perlu memberi perhatian kepada beberapa bidang tertentu seperti perdagangan, pendidikan dan pertanian ke arah memastikan Malaysia di landasan tepat serta tidak ketinggalan dalam perkembangan global.

“Selain itu, saya juga menyeru seluruh Keluarga Malaysia agar memberikan komitmen melaksanakan usaha memartabatkan Bahasa Melayu dan membuktikan bahasa ibunda kita tidak mengekang kemajuan negara.
“Usaha mengantarabangsakan Bahasa Melayu di persada dunia merupakan dasar kerajaan dan salah satu fokus di dalam Kerangka Dasar Luar Negeri iaitu Diplomasi Bahasa dan Kebudayaan,” jelasnya.
Ismail Sabri menambah, beliau telah mengarahkan semua urusan surat menyurat menggunakan Bahasa Melayu termasuk melibatkan urusan luar negara.
“Saya sendiri telah mengutus surat kepada pemimpin dunia yang ditulis dalam Bahasa Melayu dengan disertakan terjemahan Bahasa Inggeris. Begitu juga penggunaan Bahasa Melayu sewaktu penyertaan saya dalam pelbagai mesyuarat antarabangsa lain.
“Jadi, kerajaan menggalakkan diplomat kita untuk menguasai bahasa asing selaras dengan keperluan menjalankan urusan rundingan diplomatik dan perdagangan dengan negara lain,” katanya. -KOSMO! ONLINE


Penduduk cemas Kampung Iboi dilanda kepala air
Oleh NORLIDA AKMAR IDROS

6 September 2022, 9:05 pm
BALING – Penduduk Kampung Iboi dan kawasan berhampiran cemas apabila air Sungai Kupang mengalir deras dan melimpah selepas berlaku hujan lebat pada petang tadi.
Kejadian kira-kira pukul 5.30 petang itu mengakibatkan beberapa rumah terletak berhampiran sungai dinaiki air.
Selain itu, air sungai juga didapati telah melepasi Jambatan Bailey di Kampung Iboi dan struktur jambatan tersebut dikatakan sudah berganjak sedikit dari kedudukan asal.
Jambatan tersebut dibina Jabatan Kerja Raya (JKR) bersama Angkatan Tentera Malaysia (ATM) bagi menggantikan jambatan konkrit yang runtuh akibat aliran puing pada 4 Julai lalu.
Pengerusi Jawatankuasa Pembangunan dan Keselamatan Kampung (JPKK) Kampung Iboi, Abu Hasan Samah berkata, air dari Gunung Inas itu mengalir deras sehingga melimpah ke rumah penduduk selepas berlaku hujan lebat di kawasan itu serta di puncak gunung berkenaan.
“Saya terima panggilan daripada penduduk kampung memaklumkan kejadian dan mendapati air sungai memang mengalir deras dan ada rumah yang sudah dinaiki air.

“Jambatan Bailey juga dikatakan telah berganjak sedikit yang mana arus deras itu turut membawa sedikit batang pokok,” katanya ketika dihubungi hari ini.
Katanya, ada penduduk yang menghubunginya memaklumkan rumah sudah terkepung dengan banjir dan dia memintanya segera berpindah.
“Kira-kira 19 keluarga yang tinggal berhampiran sungai iaitu antaranya di Kampung Iboi, Kampung Bukit Iboi dan Kampung Padang Empang telah diminta untuk berpindah ke dewan.
“Hujan sudah reda pada masa ini dan banjir pun semakin surut, namun penduduk diminta berpindah sebagai langkah berjaga-jaga kerana bimbang berlaku hujan lagi,” ujarnya.
Tambahnya, pihak berkuasa dan pasukan penyelamat sudah berada di lokasi sejak petang tadi.
Dalam kejadian pada 4 Julai lalu, tiga sekeluarga maut manakala lebih 1,000 rumah terjejas dalam kejadian aliran puing dan banjir lumpur.
Kawasan sama sekali lagi dilanda banjir pada 28 Julai lalu. -KOSMO! ONLINE


PM berucap guna bahasa Melayu di PBB akhir bulan ini
Oleh AMREE AHMAD

6 September 2022, 11:20 pm
PUTRAJAYA – Perdana Menteri, Datuk Seri Ismail Sabri Yaakob dijangka berucap menggunakan bahasa Melayu pada pentas Pertubuhan Bangsa Bersatu (PBB) akhir bulan ini.
Perkara itu disahkan Menteri Luar, Datuk Seri Saifuddin Abdullah ketika berucap pada Majlis Persidangan Ketua Perwakilan Diplomatik Malaysia Kesembilan di sini malam ini.
“Insya-Allah, beliau akan menjadi Perdana Menteri pertama di Malaysia yang akan bercakap menggunakan bahasa Melayu di Perhimpunan Agung PBB (UNGA) pada 29 September ini.
“Seperti banyak negara maju lain mendaulatkan bahasa ibunda sendiri, saya bangga kerana menunjukkan beliau komited menjayakan bahasa Melayu sebagai bahasa dunia,” katanya.
Pada 23 Mac lalu, Ismail Sabri ketika sesi soalan lisan di Dewan Negara memberi jaminan akan berucap dalam bahasa Melayu pada persidangan antarabangsa termasuk di UNGA.
Meskipun bahasa Melayu bukan antara enam bahasa rasmi PBB, namun pemimpin Indonesia antara yang pernah bercakap dalam bahasa itu seperti dilakukan banyak tokoh negara lain.

Pada 25 September tahun lalu, Ismail Sabri membuat penampilan kali pertama pada sesi ke-76 UNGA setelah dilantik sebagai Perdana Menteri pada 21 Ogos 2021. – KOSMO! ONLINE


Ribuan peserta demonstrasi banjiri sekitar Parlimen Indonesia
Oleh KOSMO!

6 September 2022, 9:30 pm
JAKARTA – Peserta acara demonstrasi besar-besaran daripada beberapa persatuan pekerja membanjiri bahagian hadapan kompleks Parlimen di Indonesia bagi menentang kenaikan harga bahan bakar minyak (BBM), lapor stesen penyiaran CNN Indonesia.
Orang ramai mula memenuhi kawasan hadapan pintu pagar utama kompleks tersebut pada pukul 11 pagi (waktu tempatan).
Sebahagian besar peserta adalah daripada Kesatuan Sekerja Indonesia (KSPI) dan Parti Buruh serta beberapa organisasi lain di bawahnya.
Peserta membawa sejumlah sepanduk memaparkan bantahan mereka terhadap keputusan pemerintah untuk menaikkan harga bahan api pada Sabtu lalu.
Mereka menyifatkan tindakan pemerintah menaikkan harga bahan api bersubsidi sebagai terlalu memaksa dan hanya menyusahkan rakyat.
Sementara itu, polis turut bersiap-sedia dengan berpuluh-puluh kenderaan taktikal di halaman dan belakang pintu utama kompleks Parlimen selain turut memasang kawat berduri di sepanjang pagar ke pintu besar.

Demonstrasi tersebut turut menyebabkan kesesakan aliran trafik di beberapa jalan sekitar kompleks Parlimen.
Presiden KSPI dan Presiden Parti Buruh, Said Iqbal sebelum ini berkata, demonstrasi di hadapan Dewan Perwakilan Rakyat (DPR) dan beberapa lokasi di Jabodetabek akan dihadiri 3,000 hingga 5,000 peserta.
Pihaknya menuntut DPR membentuk jawatankuasa kerja atau jawatankuasa khas BBM supaya harga diturunkan. – AGENSI


Ukraine pertimbang benarkan kandungan pornografi
Oleh KOSMO!

6 September 2022, 10:30 pm
KIEV – Presiden Ukraine, Volodymyr Zelenskyy mengarahkan penilaian semula dilakukan untuk membenarkan kandungan bahan pornografi, lapor laman berita RT semalam.
Tindakan itu dibuat sebagai respons kepada petisyen yang mengumpulkan 25,000 tandatangan yang diperlukan untuk isu itu dipertimbangkan pihak berkuasa.
Mengulas mengenai inisiatif itu, Zelenskyy memberi isyarat bahawa beliau telah mengarahkan Perdana Menteri, Denis Shmigal untuk menyelesaikan isu yang dibangkitkan dalam petisyen dan memaklumkan pengarangnya mengenai hasil pertimbangan.
Zelenskyy menyatakan bahawa Perlembagaan negara itu memberikan rakyat Ukraine hak untuk kebebasan berfikir, bersuara dan meluah.
Bagaimanapun, peruntukan itu dihadkan termasuk oleh undang-undang mengenai Perlindungan Akhlak Awam yang melarang pengeluaran dan pengedaran bahan eksplisit.
Pengarang petisyen, Taras Syromskyi berkata, undang-undang Ukraine dalam bidang itu mempunyai banyak jurang yang ‘memberi ruang untuk tafsiran’ terutamanya mengenai bagaimana erotisme ditakrifkan.

“Perundangan tidak menjelaskan dengan baik mengenai erotisme dalam seni dan bagaimana erotisme dianggap lucah,” tulisnya.
Tambah Syromskyi, pengharaman bahan lucah juga boleh menggalakkan rasuah.
“Pada masa sama, kebenaran bahan lucah memberikan peluang yang ideal untuk menarik perolehan wang kepada belanjawan Ukraine,” katanya. – Agensi


Lima juara dunia bersaing di pantai Pahang
Oleh ABDUL RASHID ABDUL RAHMAN

6 September 2022, 8:33 pm
ROMPIN – Perairan pantai Pahang bermula dari Pantai Rompin akan digegarkan lima bekas juara dunia apabila Pahang Ocean Paddle International Challenge (POPIC) 2022 bermula di Pantai Hiburan di sini esok.
Perlumbaan pertama kali dianjurkan di negara ini itu berjaya menarik perhatian jaguh-jaguh kanu dari Afrika Selatan, Australia, New Zealand, Kanada, Amerika Syarikat, Iran, Taiwan, Thailand, Indonesia.
Antara nama-nama besar yang akan menguji ombak di perairan Pahang ialah juara dunia dua kali Rob Jenkinson dan isterinya Julie Jenkinson yang merupakan juara dunia empat kali.
Pasangan suami isteri dari Australia itu pastinya akan menerima cabaran hebat dalam persaingan merebut gelaran juara kerana akan disaingi oleh rakan senegara MacKenzie Hynard, 28, yang merupakan bekas naib juara bawah 23 dunia serta Daniele MacKenzie dari New Zealand yang muncul juara dunia pada 2019.
Hynard, yang digelar ‘Big Wave Macca’ menjangkakan persaingan sukar akan menanti semua pelumba esok apabila melihat nama-nama besar yang akan bertanding.
“Saya sangat teruja untuk bersaing dalam perlumbaan di Malaysia dan saya akan mencuba sedaya-upaya. Saya harap tubuh saya mampu bertahan kepada cabaran di sini,” katanya.

“Kebanyakan perlumbaan yang saya sertai sebelum ini adalah perlumbaan satu hari, tetapi perlumbaan di sini akan berlangsung selama lima hari, jadi terdapat perbezaan yang besar.
POPIC 2022 akan berlangsung selama lima hari dengan lima peringkat yang bermula di Pantai Hiburan Rompin dan berakhir di Pantai Teluk Chempedak, Kuantan pada 11 September.
Kejohanan yang akan disertai 180 peserta yang memababitkan laluan keseluruhan sejauh 79.36 kilometer itu menawarkan ganjaran wang tunai keseluruhan berjumlah RM300,000.
Dalam pada itu Juara dunia wanita 2019 MacKenzie berkata, dia tidak meletakkan sasaran besar untuk perlumbaan kali ini tetapi baginya yang penting ialah meraih pengalaman bersaing dalam suasana baharu.
“Menang memang bagus untuk sesiapa pun, tetapi yang penting ialah menyertai dan meraih pengalaman bersaing di Malaysia.
“Kami di New Zealand sememangnya biasa dengan laut. Kami berlatih tiga hingga empat jam sehari, enam hari seminggu. Sudah tentu saya tidak sabar untuk bersaing apatah lagi setelah tidak dapat berlumba disebabkan pandemic Covid 19,”katanya.
Sementara itu juara dunia 2009, 2010, 2011, 2012 Dawid Mocke dari Afrika Selatan mengingatkan bahawa perlumbaan di Pahang ini memiliki cabaran tersendiri buat semua pelumba.
“Perlu diingat kita bukan sahaja bersaing dengan pelumba lain tetapi juga bersaing dengan elemen alam. Kita berdepan dengan cabaran ombak, angin dan sudah tentu cuaca panas,”ujarnya. – KOSMO! ONLINE


Air deras di kawasan jajaran Iboi
Oleh NORLIA RAMLI

6 September 2022, 10:57 pm
BALING – Keadaan banjir di Taman Bayu Sejahtera dekat pekan Baling telah surut pada pukul 8 malam ini, namun air didapati masih mengalir deras di kawasan jajaran Iboi, Kupang di sini.
Ketua Polis Daerah Baling, Superintendan Shamsudin Mamat berkata, air masih deras di kawasan jajaran Iboi setakat pukul 9 malam tadi dan dijangka melanda taman perumahan di Pekan Kupang.
Katanya, jambatan Bailey yang didirikan di Iboi telah dinaiki air dan hasil pemerhatian kasar mendapati terdapat kerosakan struktur pada jambatan tersebut.
“Sehubungan itu, jambatan itu ditutup pada semua kenderaan dan pejalan kaki,” katanya dalam kenyataan di sini hari ini.
Kata beliau, seramai 120 orang dari 27 rumah telah dipindahkan ke pusat pemindahan sementara (PPS) Dewan Kampung Padang Empang.
“Air mula naik di Kampung Bendang Bechah dan Kampung Hangus dan penduduk dinasihatkan supaya berpindah,” ujarnya.

Tambahnya, pihak polis dan agensi di bawah Pusat Kawalan Operasi Bencana (PKOB) berada di tempat kejadian bagi memantau perkembangan semasa.
“Setakat ini cuaca baik dan tiada insiden kehilangan ahli keluarga dilaporkan,” katanya. – KOSMO! ONLINE


Kawasan perumahan dekat Pekan Baling turut dilanda banjir
Oleh NORLIA RAMLI

6 September 2022, 10:07 pm
BALING – Selain Kampung Iboi di Kupang di sini, beberapa kawasan sekitar Pekan Baling turut dilanda banjir kilat berikutan hujan lebat pada petang tadi.
Pegawai Angkatan Pertahanan Awam (APM) Baling, Leftenan (PA) Mohd Faizol Ab.Aziz berkata, pihaknya menerima panggilan berhubung kejadian banjir di dua lokasi tersebut kira-kira pukul 6 petang tadi.
Katanya, anggota APM kini sedang memantau dan membantu mangsa terlibat.
“Jumlah rumah dan mangsa banjir masih dalam bancian,” katanya di sini hari ini.
Menurutnya, antara kawasan dinaiki air di Pekan Baling adalah Taman Bayu Sejahtera dan Kampung Sungai Batu.
“Penduduk di kawasan berisiko diminta berpindah ke tempat selamat kerana bimbang mereka terperangkap pada waktu malam kerana air Sungai Ketil deras dan semakin naik,” ujarnya.

Sementara itu, Setiausaha Jawatankuasa Komuniti Kampung Iboi, Mohamad Nor Che Husain,59, berkata, penduduk dalam keadaan berjaga-jaga kerana hujan masih turun di sekitar Gunung Inas.
“Kita bimbang kerana arus masih deras dan melepasi jambatan Bailey selain keadaan gelap,” katanya. – KOSMO! ONLINE